http://www.thaigov.go.th

 วันนี้ (21 พฤศจิกายน 2560) เวลา 09.00 น. ณ ห้องประชุม 501 ตึกบัญชาการ 1 ทำเนียบรัฐบาล

พลเอก ประยุทธ์ จันทร์โอชา นายกรัฐมนตรี เป็นประธานการประชุมคณะรัฐมนตรี

​ ภายหลังเสร็จสิ้นการประชุม พลโท สรรเสริญ แก้วกำเนิด โฆษกประจำสำนักนายกรัฐมนตรี และ

พันเอกหญิง ทักษดา สังขจันทร์ ผู้ช่วยโฆษกประจำสำนักนายกรัฐมนตรี ได้ร่วมแถลงผลการประชุมคณะรัฐมนตรี

ซึ่งสรุปสาระสำคัญดังนี้

|  |
| --- |
| **กฎหมาย** |

 1. เรื่อง ร่างพระราชบัญญัติความรับผิดต่อความชำรุดบกพร่องของสินค้า พ.ศ. ....

 2. เรื่อง ร่างพระราชบัญญัติส่งเสริมและรักษาคุณภาพสิ่งแวดล้อมแห่งชาติ (ฉบับที่ ..)

 พ.ศ. ....

 3. เรื่อง ร่างพระราชบัญญัติกองทุนเพื่อความเสมอภาคทางการศึกษา พ.ศ. ....

 4. เรื่อง ร่างพระราชบัญญัติการบริหารหนี้สาธารณะ (ฉบับที่ ..) พ.ศ. .... และ

 ร่างพระราชบัญญัติเงินคงคลัง (ฉบับที่ ..) พ.ศ. ....

 5. เรื่อง ร่างกฎกระทรวงกำหนดให้บุคคลอื่นเป็นผู้รับหลักประกัน (ฉบับที่ ..) พ.ศ. ....

 6. เรื่อง ร่างกฎกระทรวงออกตามความในพระราชบัญญัติวัตถุที่ออกฤทธิ์ต่อจิตและ ประสาท พ.ศ. 2559 รวม 4 ฉบับ

 7. เรื่อง ร่างกฎกระทรวงกำหนดชื่อสถานพยาบาล และการแสดงรายละเอียดเกี่ยวกับชื่อ สถานพยาบาลผู้ประกอบวิชาชีพในสถานพยาบาล อัตราค่ารักษาพยาบาล ค่ายา และเวชภัณฑ์ ค่าบริการทางการแพทย์ ค่าบริการอื่นและสิทธิของผู้ป่วย พ.ศ. ....

 8. เรื่อง ร่างกฎกระทรวงกำหนดค่าธรรมเนียมสำหรับสัมปทาน สัญญาแบ่งปันผลผลิต และ สัญญาจ้างบริการ พ.ศ. ....

 9. เรื่อง ร่างกฎ ก.ค.ศ. ว่าด้วยอำนาจการลงโทษภาคทัณฑ์ ตัดเงินเดือน หรือลดเงินเดือน พ.ศ. ....

 10. เรื่อง ร่างระเบียบว่าด้วยหลักเกณฑ์และวิธีการสรรหาประธานกรรมการและกรรมการ ผู้ทรงคุณวุฒิในคณะกรรมการบริหารสำนักงานพัฒนาธุรกรรมทางอิเล็กทรอนิกส์ พ.ศ. ....

 11. เรื่อง ร่างประกาศกระทรวงพาณิชย์ เรื่อง กำหนดให้มันสำปะหลังและผลิตภัณฑ์

 มันสำปะหลังเป็นสินค้าที่ต้องมีหนังสือรับรองและต้องปฏิบัติตามมาตรการจัด ระเบียบในการนำเข้ามาในราชอาณาจักร พ.ศ. ....

 12. เรื่อง ร่างระเบียบสำนักนายกรัฐมนตรีว่าด้วยงานสารบรรณ (ฉบับที่ ..) พ.ศ. ....

|  |
| --- |
| **เศรษฐกิจ- สังคม** |

 13. เรื่อง ขอความเห็นชอบการจัดทำโครงการอาคารเช่าสำหรับผู้มีรายได้น้อย ปี 2559 ระยะที่ 2

 14. เรื่อง ขอรับการสนับสนุนงบประมาณดำเนินโครงการการปรับเปลี่ยนพื้นที่การปลูกพืช ให้เหมาะสมภายใต้แผนการผลิตและการตลาดข้าวครบวงจร ปี 2560/61

 (ด้านการผลิต)

 15.  เรื่อง วาระแห่งชาติ : สิทธิมนุษยชนร่วมขับเคลื่อน Thailand 4.0  เพื่อการพัฒนา

 ที่ยั่งยืน

 16. เรื่อง  การยกระดับจุดผ่อนปรนการค้าบ้านเขาดิน อำเภอคลองหาด จังหวัดสระแก้ว

 เป็นจุดผ่านแดนถาวร

|  |
| --- |
| **ต่างประเทศ** |

 17. เรื่อง การจัดทำความตกลงระหว่างรัฐบาลแห่งราชอาณาจักรไทยกับสภารัฐมนตรี

 แห่งบอสเนียและเฮอร์เซโกวีนาว่าด้วยการยกเว้นการตรวจลงตราสำหรับผู้ถือ หนังสือเดินทางทูตหรือราชการ/หนังสือเดินทางพิเศษ

 18. เรื่อง ขอความเห็นชอบร่างถ้อยแถลงระดับรัฐมนตรีสำหรับการประชุมรัฐมนตรี

 ขนส่งเอเปค ครั้งที่ 10

 19. เรื่อง ร่างบันทึกความเข้าใจระหว่างรัฐบาลแห่งราชอาณาจักรไทยกับรัฐบาลแห่ง สาธารณรัฐประชาชนจีนว่าด้วยความร่วมมือในการป้องกันและปราบปรามการค้า มนุษย์

 20. เรื่อง เอกสารที่จะมีการรับรองในระหว่างการประชุมรัฐมนตรีอาเซียนด้านโทรคมนาคม และเทคโนโลยีสารสนเทศ ครั้งที่ 17

 21. เรื่อง แผนปฏิบัติการงาช้างแห่งประเทศไทย ปีงบประมาณ พ.ศ. 2561

 22. เรื่อง ขออนุมัติกรอบการหารือสำหรับการประชุมคณะมนตรี คณะกรรมาธิการแม่น้ำโขง ครั้งที่ 24

 23. เรื่อง ร่างกรอบความร่วมมือเชิงกลยุทธ์ระหว่างไทยกับองค์การพัฒนาอุตสาหกรรมแห่ง สหประชาชาติ (UNIDO)

 24. เรื่อง การจัดทำความตกลงระหว่างไทยกับสหประชาชาติสำหรับการฝึกอบรมเชิง ปฏิบัติการเพื่อสนับสนุนกระบวนการรายงานและประเมินผลสำหรับสิ่งแวดล้อม ทางทะเลทั่วโลกรวมทั้งประเด็นด้านเศรษฐกิจสังคม (Regional Workshop to Support the Regular Process for the Global Reporting and Assessmentof the Marine Environment, Including Socioeconomic Aspects)

|  |
| --- |
| **แต่งตั้ง** |

 25. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับ ทรงคุณวุฒิ (กระทรวงสาธารณสุข)

 26. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับ ทรงคุณวุฒิ (กระทรวงสาธารณสุข)

 27. เรื่อง การแต่งตั้งข้าราชการให้ดำรงตำแหน่งรองผู้อำนวยการสำนักข่าวกรองแห่งชาติ (นักบริหารสูง) (สำนักนายกรัฐมนตรี)

 28. เรื่อง การแต่งตั้งข้าราชการให้ดำรงตำแหน่งประเภทบริหารระดับสูง

 (สำนักนายกรัฐมนตรี)

 29. เรื่อง ให้กรรมการผู้ช่วยรัฐมนตรีคงอยู่ปฏิบัติหน้าที่อีกหนึ่งวาระ

 30. เรื่อง แต่งตั้งกรรมการผู้ทรงคุณวุฒิในคณะกรรมการสิ่งแวดล้อมแห่งชาติ

 31. เรื่อง การแต่งตั้งกรรมการผู้ทรงคุณวุฒิในคณะกรรมการพัฒนาระบบราชการ

 (ด้านจิตวิทยาองค์การ)

 32. เรื่อง การแต่งตั้งกรรมการในคณะกรรมการการบินพลเรือน

 33. เรื่อง แต่งตั้งผู้แทนจากกองทัพอากาศเป็นกรรมการในคณะกรรมการกำกับสำนักงาน การบินพลเรือนแห่งประเทศไทย

**\*\*\*\*\*\*\*\*\*\*\*\*\*\*\*\*\*\*\***

สำนักโฆษก สำนักเลขาธิการนายกรัฐมนตรี โทร. 0 2288-4396

|  |
| --- |
| **กฎหมาย** |

**1. เรื่อง ร่างพระราชบัญญัติความรับผิดต่อความชำรุดบกพร่องของสินค้า พ.ศ. ....**

 คณะรัฐมนตรีมีมติอนุมัติหลักการร่างพระราชบัญญัติความรับผิดต่อความชำรุดบกพร่องของสินค้า พ.ศ. .... ตามที่สำนักงานคณะกรรมการคุ้มครองผู้บริโภค (สคบ.) เสนอ และให้ส่งสำนักงานคณะกรรมการกฤษฎีกาตรวจพิจารณา โดยให้รับความเห็นของกระทรวงพาณิชย์ สำนักงานศาลยุติธรรม และสำนักเลขาธิการคณะรัฐมนตรี ไปประกอบการพิจารณาด้วย แล้วส่งให้คณะกรรมการประสานงานสภานิติบัญญัติแห่งชาติพิจารณา ก่อนเสนอสภานิติบัญญัติแห่งชาติต่อไป

 **สาระสำคัญของร่างพระราชบัญญัติ**

 ร่างพระราชบัญญัติความรับผิดต่อความชำรุดบกพร่องของสินค้า พ.ศ. .... มีทั้งหมด 16 มาตรา สรุป ได้ดังนี้ กำหนดบทบัญญัติให้ใช้กับสินค้าทุกประเภท กำหนดบทบัญญัติเฉพาะสำหรับสัญญาเช่าซื้อ เพื่อให้ผู้บริโภคในสัญญาเช่าซื้อสามารถเรียกให้ผู้ขายดำเนินการจัดการกับสินค้าที่ชำรุดบกพร่องได้โดยตรง กำหนดนิยามของความชำรุดบกพร่องให้ชัดเจน กำหนดสิทธิของผู้บริโภคเมื่อสินค้าชำรุดบกพร่อง โดยผู้บริโภคมีสิทธิเรียกให้ผู้ขายซ่อมแซมหรือเปลี่ยนสินค้า กำหนดบทยกเว้นความรับผิดของผู้ประกอบธุรกิจในกรณีที่ผู้บริโภคได้รู้อยู่แล้ว ตั้งแต่ต้นว่าสินค้ามีความชำรุดบกพร่อง กำหนดบทสันนิษฐานความชำรุดบกพร่อง โดยให้ผู้ประกอบธุรกิจเป็นผู้พิสูจน์ว่าสินค้าไม่ได้ชำรุดบกพร่อง รวมทั้งกำหนดให้การใช้สิทธิเรียกร้องตามร่างพระราชบัญญัติฉบับนี้ไม่กระทบต่อการให้สิทธิตาม กฎหมายอื่น

**2. เรื่อง ร่างพระราชบัญญัติส่งเสริมและรักษาคุณภาพสิ่งแวดล้อมแห่งชาติ (ฉบับที่ ..) พ.ศ. ....**

 คณะรัฐมนตรีมีมติเห็นชอบร่างพระราชบัญญัติส่งเสริมและรักษาคุณภาพสิ่งแวดล้อมแห่งชาติ

(ฉบับที่ ..) พ.ศ. .... ของกระทรวงทรัพยากรธรรมชาติและสิ่งแวดล้อม (ทส.) ที่สำนักงานคณะกรรมการกฤษฎีกา (สคก.) ตรวจพิจารณาแล้ว และให้เสนอสภานิติบัญญัติแห่งชาติต่อไป

 **สาระสำคัญของร่างพระราชบัญญัติ**

 1. กำหนดให้รัฐมนตรีโดยความเห็นชอบของคณะกรรมการสิ่งแวดล้อมแห่งชาติมีอำนาจประกาศกำหนดให้โครงการหรือกิจการหรือการดำเนินการใดของรัฐหรือที่รัฐจะอนุญาตให้ผู้ใดดำเนินการ เป็นโครงการหรือกิจการหรือการดำเนินการที่มีผลกระทบสิ่งแวดล้อมหรือที่อาจมีผลกระทบต่อทรัพยากรธรรมชาติ คุณภาพสิ่งแวดล้อม สุขภาพ อนามัย คุณภาพชีวิต หรือส่วนได้เสียสำคัญอื่นใดของประชาชนหรือชุมชนหรือสิ่งแวดล้อม อย่างรุนแรง ซึ่งต้องจัดทำรายงานการประเมินผลกระทบสิ่งแวดล้อม

 2. กำหนดให้คณะกรรมการสิ่งแวดล้อมแห่งชาติแต่งตั้งคณะกรรมการผู้ชำนาญการ เพื่อทำหน้าที่พิจารณารายงานการประเมินผลกระทบสิ่งแวดล้อม

 3. กำหนดให้ผู้ดำเนินการหรือผู้ขออนุญาตที่ได้จัดทำรายงานการประเมินผลกระทบสิ่งแวดล้อม รวมทั้งกรณีที่ได้รับการยกเว้นไม่ต้องจัดทำรายงานการประเมินผลกระทบสิ่งแวดล้อม ซึ่งได้รับอนุญาตให้ดำเนินการแล้ว จัดทำรายงานผลการปฏิบัติตามมาตรการที่กำหนดไว้ในรายงานการประเมินผลกระทบสิ่งแวดล้อม หรือมาตรการที่ได้แสดงความยินยอมนำไปปฏิบัติแล้วแต่กรณี เพื่อเสนอต่อเจ้าหน้าที่ซึ่งมีอำนาจอนุญาตอย่างน้อย ปีละหนึ่งครั้ง เพื่อประโยชน์ในการติดตามตรวจสอบและพัฒนาระบบการประเมินผลกระทบสิ่งแวดล้อม

 4. กำหนดให้รัฐมนตรีมีอำนาจแต่งตั้งคณะกรรมการเปรียบเทียบในเขตกรุงเทพมหานครและ

ในส่วนภูมิภาคได้ตามความเหมาะสม และกำหนดให้บรรดาความผิดตามพระราชบัญญัตินี้ที่มีโทษปรับสถานเดียวหรือเป็นความผิดที่มีโทษปรับหรือจำคุกไม่เกินสองปีให้คณะกรรมการเปรียบเทียบมีอำนาจเปรียบเทียบได้

 5. กำหนดอัตราค่าธรรมเนียมการขอใบอนุญาตและการต่ออายุใบอนุญาต

 6. กำหนดให้รายงานการวิเคราะห์ผลกระทบสิ่งแวดล้อมสำหรับโครงการหรือกิจการ และบรรดาคำขอรับใบอนุญาตเป็นผู้มีสิทธิทำรายงานการวิเคราะห์ผลกระทบสิ่งแวดล้อมตามพระราชบัญญัติส่งเสริมและรักษาคุณภาพสิ่งแวดล้อมแห่งชาติ พ.ศ. 2535 ที่ได้ยื่นไว้ก่อนวันที่พระราชบัญญัตินี้ใช้บังคับ และยังอยู่ในระหว่างการพิจารณา ให้ถือว่าเป็นรายงานการประเมินผลกระทบสิ่งแวดล้อม และคำขอรับใบอนุญาตเป็นผู้จัดทำรายงานการวิเคราะห์ผลกระทบสิ่งแวดล้อมตามพระราชบัญญัติส่งเสริมและรักษาคุณภาพสิ่งแวดล้อมแห่งชาติ พ.ศ. 2535 ซึ่งแก้ไขเพิ่มเติมโดยพระราชบัญญัตินี้

**3. เรื่อง ร่างพระราชบัญญัติกองทุนเพื่อความเสมอภาคทางการศึกษา พ.ศ. ....**

 คณะรัฐมนตรีมีมติอนุมัติหลักการร่างพระราชบัญญัติกองทุนเพื่อความเสมอภาคทางการศึกษา

พ.ศ. .... ตามที่คณะกรรมการอิสระเพื่อการปฏิรูปการศึกษาเสนอ  และให้ส่งสำนักงานคณะกรรมการกฤษฎีกาตรวจพิจารณาเป็นเรื่องด่วน โดยให้รับข้อสั่งการของนายกรัฐมนตรีและความเห็นของสำนักเลขาธิการคณะรัฐมนตรีไปประกอบการพิจารณาด้วย แล้วส่งให้คณะกรรมการประสานงานสภานิติบัญญัติแห่งชาติพิจารณา ก่อนเสนอสภานิติบัญญัติแห่งชาติต่อไป

**สาระสำคัญของร่างพระราชบัญญัติ**

 1. กำหนดให้มี “กองทุนเพื่อความเสมอภาคทางการศึกษา” มีวัตถุประสงค์เพื่อใช้ในการช่วยเหลือผู้ขาดแคลนทุนทรัพย์ เพื่อลดความเหลื่อมล้ำในการศึกษา เพื่อเสริมสร้างและพัฒนาคุณภาพและประสิทธิภาพครูและอาจารย์ และเพื่อพัฒนาทรัพยากรมนุษย์ของชาติให้มีความรู้ ความสามารถ และคุณธรรม รวมทั้งมีศักยภาพที่จะดำรงชีวิตโดยพึ่งพาตนเองได้อย่างมั่นคง

 2. กำหนดให้กองทุนประกอบด้วยเงินและทรัพย์สิน ได้แก่ เงินที่รัฐบาลจัดสรรให้เป็นทุนประเดิมจำนวนหนึ่งพันล้านบาท เงินอุดหนุนที่รัฐบาลจัดสรรให้เป็นรายปี ซึ่งต้องไม่น้อยกว่าร้อยละห้าของเงินงบประมาณแผ่นดินในส่วนที่เกี่ยวข้องกับการจัดการศึกษา และเงินรายได้จากการจำหน่ายสลากกินแบ่งรัฐบาลตามกฎหมายว่าด้วยการนั้น ทั้งนี้ ตามอัตราที่คณะรัฐมนตรีกำหนด เป็นต้น โดยเงินและทรัพย์สินของกองทุนไม่ต้องนำส่งคลังเป็นรายได้แผ่นดิน

 3. ผู้เสียภาษีเงินได้มีสิทธิแสดงเจตนาให้รัฐนำเงินที่ตนได้เสียภาษีไว้ไปอุดหนุนกองทุนได้ปีละไม่เกินห้าพันบาท และผู้บริจาคเงินให้แก่กองทุนมีสิทธินำจำนวนเงินที่บริจาคไปหักเป็นค่าลดหย่อนหรือรายจ่ายเพื่อการบริจาคตามที่กำหนดในประมวลรัษฎากรได้เป็นจำนวนสองเท่าของจำนวนเงินบริจาค ในอัตราไม่เกินร้อยละสิบของเงินได้พึงประเมินเฉพาะส่วนที่ไม่เกินห้าแสนบาทสำหรับบุคคลธรรมดาและไม่เกินร้อยละสองของกำไรสุทธิสำหรับนิติบุคคล

 4. กำหนดให้มีคณะกรรมการบริหารกองทุนเพื่อความเสมอภาคทางการศึกษา ประกอบด้วย

ผู้ทรงคุณวุฒิซึ่งคณะรัฐมนตรีแต่งตั้ง จำนวนหนึ่งคน  เป็นประธานกรรมการ ผู้ทรงคุณวุฒิซึ่งคณะรัฐมนตรีแต่งตั้ง จำนวนหกคน เป็นกรรมการ ปลัดกระทรวงการคลังปลัดกระทรวงการพัฒนาสังคมและความมั่นคงของมนุษย์ ปลัดกระทรวงมหาดไทย ปลัดกระทรวงศึกษาธิการและผู้อำนวยการสำนักงบประมาณ เป็นกรรมการ

โดยกรรมการผู้ทรงคุณวุฒิมีวาระการดำรงตำแหน่งคราวละสามปี

**4. เรื่อง ร่างพระราชบัญญัติการบริหารหนี้สาธารณะ (ฉบับที่ ..) พ.ศ. .... และร่างพระราชบัญญัติเงินคงคลัง (ฉบับที่ ..) พ.ศ. ....**

 คณะรัฐมนตรีมีมติเห็นชอบร่างพระราชบัญญัติการบริหารหนี้สาธารณะ (ฉบับที่ ..) พ.ศ. .... และ ร่างพระราชบัญญัติเงินคงคลัง (ฉบับที่ ..) พ.ศ. .... รวม 2 ฉบับ ของกระทรวงการคลัง (กค.) ที่สำนักงานคณะกรรมการกฤษฎีกาตรวจพิจารณาแล้ว และให้ส่งคณะกรรมการประสานงานสภานิติบัญญัติแห่งชาติพิจารณา ก่อนเสนอสภานิติบัญญัติแห่งชาติต่อไป

 **สาระสำคัญของร่างพระราชบัญญัติ**

 1. **ร่างพระราชบัญญัติการบริหารหนี้สาธารณะ (ฉบับที่ ..) พ.ศ. ....**

 1.1 เพิ่มเติมให้อำนาจ กค. ในการกู้เงินเพื่อบริหารสภาพคล่องของเงินคงคลัง โดยการกู้เงินดังกล่าวจะต้องนำส่งคลัง

 1.2 กำหนดให้การกู้เงินเพื่อบริหารสภาพคล่องของเงินคงคลังให้กู้เป็นเงินบาท อายุไม่เกิน 120 วัน โดยแยกออกจากตั๋วเงินคงคลังที่กู้เพื่อวัตถุประสงค์อื่น และกำหนดให้ กค. ออกตั๋วเงินคงคลังได้เป็นครั้งคราวเมื่อมีความจำเป็นต้องรักษาสภาพคล่องของเงินคงคลังให้เพียงพอต่อการเบิกจ่ายของหน่วยงาน

 1.3 กำหนดกรอบวงเงินกู้เพื่อบริหารสภาพคล่องของเงินคงคลัง โดย กค. จะมีหนี้คงค้างเพื่อบริหารสภาพคล่อง ณ ขณะใดขณะหนึ่งได้ไม่เกินร้อยละ 3 ของงบประมาณรายจ่ายประจำปีที่ใช้บังคับอยู่ในขณะนั้นและงบประมาณรายจ่ายเพิ่มเติม

 1.4 กำหนดเมื่อสิ้นปีงบประมาณให้ กค. รายงานยอดตั๋วเงินคงคลังต่อรัฐสภาด้วย โดยรายงานรวมไปกับรายงานผลการกู้เงินและการค้ำประกัน

 1.5 กำหนดให้การกู้เงินเพื่อชดเชยการขาดดุลงบประมาณ หรือเมื่อมีรายจ่ายสูงกว่ารายได้ สำหรับงบประมาณรายจ่ายประจำปีงบประมาณใด ให้ กค. กู้เป็นเงินบาทได้ไม่เกินวงเงินร้อยละ 20 ของงบประมาณรายจ่ายประจำปีที่ใช้บังคับอยู่ในขณะนั้น และงบประมาณรายจ่ายเพิ่มเติม และร้อยละ 80 ของงบประมาณรายจ่ายที่ตั้งไว้สำหรับชำระคืนเงินต้น โดยให้กระทำได้ภายในปีงบประมาณนั้น เว้นแต่ในกรณีที่มีการอนุมัติให้เบิกเงินงบประมาณรายจ่ายได้ภายหลังวันสิ้นปีงบประมาณ ให้รัฐมนตรีว่าการกระทรวงการคลังขยายเวลาการกู้เงินเพื่อชดเชยการขาดดุลงบประมาณหรือเมื่อมีรายจ่ายสูงกว่ารายได้

 2. **ร่างพระราชบัญญัติเงินคงคลัง (ฉบับที่ ..) พ.ศ. ....** กำหนดให้อำนาจ กค. ในการสั่งจ่ายเงินจากบัญชีเงินคงคลังบัญชีที่ 2 เพื่อชำระคืนต้นเงินกู้ที่ กค. กู้เพื่อบริหารสภาพคล่องของเงินคงคลังตามกฎหมายว่าด้วยการบริหารหนี้สาธารณะ

**5. เรื่อง ร่างกฎกระทรวงกำหนดให้บุคคลอื่นเป็นผู้รับหลักประกัน (ฉบับที่ ..) พ.ศ. ....**

 คณะรัฐมนตรีมีมติอนุมัติหลักการร่างกฎกระทรวงกำหนดให้บุคคลอื่นเป็นผู้รับหลักประกัน

(ฉบับที่ ..) พ.ศ. .... ตามที่กระทรวงการคลัง (กค.) เสนอ และให้ส่งสำนักงานคณะกรรมการกฤษฎีกาตรวจพิจารณา โดยให้รับความเห็นของกระทรวงพาณิชย์ไปประกอบการพิจารณาด้วย แล้วดำเนินการต่อไปได้

 กค. เสนอว่า ตามที่ได้มีกฎกระทรวงกำหนดให้บุคคลอื่นเป็นผู้รับหลักประกัน พ.ศ. 2559 กำหนดให้นิติบุคคลเฉพาะกิจที่มีวัตถุประสงค์ในการดำเนินการแปลงสินทรัพย์เป็นหลักทรัพย์ทรัสตีในนามทรัสต์ตามกฎหมายว่าด้วยทรัสต์เพื่อธุรกรรมในตลาดทุน บริษัทหลักทรัพย์ กองทุนรวม หรือผู้แทนผู้ถือหุ้นกู้ตามกฎหมายว่าด้วยหลักทรัพย์และตลาดหลักทรัพย์ ผู้ประกอบธุรกิจสัญญาซื้อขายล่วงหน้าตามกฎหมายว่าด้วยสัญญาซื้อขายล่วงหน้า บริษัทบริหารสินทรัพย์ตามกฎหมายว่าด้วยบริษัทบริหารสินทรัพย์และผู้ประกอบธุรกิจแฟ็กเตอริง เป็นผู้รับหลักประกัน นั้น กค. พิจารณาแล้ว เห็นว่า ยังมีบุคคลอื่นที่อาจมีการดำเนินการซึ่งเกี่ยวข้องกับการรับหลักประกันทางธุรกิจ และมีศักยภาพที่สามารถเป็นผู้รับหลักประกันตามพระราชบัญญัติหลักประกันทางธุรกิจฯ ได้ เพื่อให้เกิดความเป็นธรรมในการประกอบการให้สินเชื่อ และเพิ่มแหล่งเงินทุนสำหรับผู้ประกอบธุรกิจให้มากขึ้นอันจะเป็นประโยชน์แก่การประกอบธุรกิจและเศรษฐกิจของประเทศ สมควรกำหนดให้สำนักงานปลัดกระทรวงอุตสาหกรรมเฉพาะกรณีกองทุนพัฒนาเอสเอ็มอีตามแนวประชารัฐ ธนาคารพาณิชย์ต่างประเทศ นิติบุคคลซึ่งมีวัตถุประสงค์ในการประกอบธุรกิจให้เช่าซื้อ และให้เช่าแบบลีซซิ่ง และนิติบุคคล ซึ่งมีวัตถุประสงค์ในการประกอบธุรกิจให้สินเชื่อเป็นทางการค้าปกติ เป็นผู้รับหลักประกัน

 การดำเนินการในเรื่องนี้คาดว่า**จะมีผล**ต่อผู้ประกอบธุรกิจโดยผู้ประกอบธุรกิจจะสามารถ**เข้าถึงแหล่งเงินทุนได้มากขึ้น** และ**สามารถนำทรัพย์สินที่ใช้ในการประกอบธุรกิจมาวางเป็นหลักประกันได้โดยไม่ต้องส่งมอบทรัพย์สินดังกล่าว** อันจะเป็นการกระตุ้นให้เกิดการขยายสินเชื่อการลงทุน และช่วยเสริมสร้างระบบเศรษฐกิจของประเทศ

 **สาระสำคัญของร่างกฎกระทรวง**

 กำหนดให้สำนักงานปลัดกระทรวงอุตสาหกรรมเฉพาะกรณีกองทุนพัฒนาเอสเอ็มอีตามแนวประชารัฐ ธนาคารพาณิชย์ต่างประเทศ นิติบุคคลซึ่งมีวัตถุประสงค์ในการประกอบธุรกิจให้เช่าซื้อและให้เช่าแบบลีซซิ่ง และนิติบุคคลซึ่งมีวัตถุประสงค์ในการให้สินเชื่อเป็นทางการค้าปกติ เป็นผู้รับหลักประกัน

**6. เรื่อง ร่างกฎกระทรวงออกตามความในพระราชบัญญัติวัตถุที่ออกฤทธิ์ต่อจิตและประสาท พ.ศ. 2559 รวม 4 ฉบับ**

 คณะรัฐมนตรีมีมติอนุมัติหลักการร่างกฎกระทรวงออกตามความในพระราชบัญญัติวัตถุที่ออกฤทธิ์ต่อจิตและประสาท พ.ศ. 2559 รวม 4 ฉบับ ตามที่กระทรวงสาธารณสุขเสนอ และให้ส่งสำนักงานคณะกรรมการกฤษฎีกาตรวจพิจารณา แล้วดำเนินการต่อไปได้ และมอบหมายให้กระทรวงสาธารณสุขรับความเห็นของกระทรวงพาณิชย์ไปพิจารณาดำเนินการต่อไปด้วย

 **สาระสำคัญของร่างกฎกระทรวง**

 1. **ร่างกฎกระทรวงการขออนุญาตและการออกใบอนุญาตเกี่ยวกับการผลิตซึ่งวัตถุออกฤทธิ์ในประเภท 3 หรือประเภท 4 พ.ศ. ....** มีสาระสำคัญกำหนดคุณสมบัติของผู้ขออนุญาตผลิตวัตถุออกฤทธิ์ในประเภท 3 หรือประเภท 4 แบบคำขออนุญาต ใบอนุญาต คำขอต่ออายุใบอนุญาตและคำขอใบแทนใบอนุญาต วิธีการและสถานที่ในการยื่นคำขอ หน้าที่ของผู้รับอนุญาต การขอรับใบแทนใบอนุญาต และการยื่นคำขอกรณีการย้าย เปลี่ยนแปลงหรือเพิ่มสถานที่ผลิตวัตถุออกฤทธิ์ในประเภท 3 หรือประเภท 4

 2. **ร่างกฎกระทรวงการขออนุญาตและการออกใบอนุญาตเกี่ยวกับการขายซึ่งวัตถุออกฤทธิ์ในประเภท 3 หรือประเภท 4 พ.ศ. ....** มีสาระสำคัญกำหนดคุณสมบัติของผู้ขออนุญาตขายวัตถุออกฤทธิ์ในประเภท 3 หรือประเภท 4 แบบคำขออนุญาต ใบอนุญาต คำขอต่ออายุใบอนุญาตและคำขอใบแทนใบอนุญาต วิธีการและสถานที่ในการยื่นคำขอ หน้าที่ของผู้รับอนุญาต การขอรับใบแทนใบอนุญาต การยื่นคำขอกรณีการย้าย เปลี่ยนแปลงหรือเพิ่มสถานที่ขายวัตถุออกฤทธิ์ในประเภท 3 หรือประเภท 4 และกำหนดให้ผู้รับอนุญาตขายซึ่งวัตถุออกฤทธิ์ในประเภท 3 หรือประเภท 4 ได้เฉพาะในสถานที่ที่ระบุไว้ในใบอนุญาต เว้นแต่ขายนอกสถานที่ที่ระบุไว้ในใบอนุญาตได้เฉพาะกรณีตามที่กำหนด

 3. **ร่างกฎกระทรวงการขออนุญาตและการออกใบอนุญาตเกี่ยวกับการนำเข้าหรือส่งออกซึ่งวัตถุออกฤทธิ์ในประเภท 3 หรือประเภท 4 พ.ศ. ....** มีสาระสำคัญกำหนดคุณสมบัติของผู้ขออนุญาตนำเข้าหรือส่งออกวัตถุออกฤทธิ์ในประเภท 3 หรือประเภท 4 แบบคำขออนุญาต ใบอนุญาต คำขอต่ออายุใบอนุญาตและคำขอใบแทนใบอนุญาต วิธีการและสถานที่ในการยื่นคำขอ หน้าที่ของผู้รับอนุญาต การขอรับใบแทนใบอนุญาต การยื่นคำขอกรณีการย้าย เปลี่ยนแปลงหรือเพิ่มสถานที่นำเข้าวัตถุออกฤทธิ์ในประเภท 3 หรือประเภท 4 และผู้รับอนุญาตนำเข้าหรือส่งออกซึ่งวัตถุออกฤทธิ์ในประเภท 3 หรือประเภท 4 ในแต่ละครั้ง ต้องได้รับใบอนุญาตเฉพาะคราวทุกครั้งที่นำเข้าหรือส่งออก

 4. **ร่างกฎกระทรวงกำหนดปริมาณวัตถุออกฤทธิ์ซึ่งสันนิษฐานว่าผลิต นำเข้า ส่งออก นำผ่าน หรือมีไว้ในครอบครองเพื่อขาย พ.ศ. ....** มีสาระสำคัญคือ การผลิต นำเข้า ส่งออก นำผ่าน หรือมีไว้ในครอบครองซึ่งวัตถุออกฤทธิ์ คำนวณเป็นสารบริสุทธิ์เกินปริมาณดังต่อไปนี้ ให้สันนิษฐานว่าผลิต นำเข้า ส่งออก นำผ่าน หรือมีไว้ในครอบครองเพื่อขาย เช่น

 - **วัตถุออกฤทธิ์ในประเภท 1** คาทิโนน (cathinone) 0.500 กรัม ดีอีที (DET) 0.500 กรัม ดีเอ็มเอชพี (DMHP) 0.500 กรัม ฯลฯ

 - **วัตถุออกฤทธิ์ในประเภท 2** อัลปราโซแลม (alprazolam) 0.120 กรัม อีเฟดรีน (ephedrine) 5.000 กรัม คีตามีน (ketamine) 0.500 กรัม ฯลฯ

 -**วัตถุออกฤทธิ์ในประเภท 4** โคลนาซีแพม (clonazepam) 1.800 กรัม ไดอาซีแพม (diazepam) 5.400 กรัม

**7. เรื่อง ร่างกฎกระทรวงกำหนดชื่อสถานพยาบาล และการแสดงรายละเอียดเกี่ยวกับชื่อสถานพยาบาลผู้ประกอบวิชาชีพในสถานพยาบาล อัตราค่ารักษาพยาบาล ค่ายาและเวชภัณฑ์ ค่าบริการทางการแพทย์ ค่าบริการอื่นและสิทธิของผู้ป่วย พ.ศ. ....**

 คณะรัฐมนตรีมีมติอนุมัติหลักการร่างกฎกระทรวงกำหนดชื่อสถานพยาบาล และการแสดงรายละเอียดเกี่ยวกับชื่อสถานพยาบาลผู้ประกอบวิชาชีพในสถานพยาบาล อัตราค่ารักษาพยาบาล ค่ายาและเวชภัณฑ์ ค่าบริการทางการแพทย์ ค่าบริการอื่นและสิทธิของผู้ป่วย พ.ศ. .... ตามที่กระทรวงสาธารณสุขเสนอ และให้ส่งสำนักงานคณะกรรมการกฤษฎีกาตรวจพิจารณา แล้วดำเนินการต่อไปได้

 **สาระสำคัญของร่างกฎกระทรวง**

 ปรับปรุงกฎกระทรวงกำหนดชื่อสถานพยาบาลและการแสดงรายละเอียดเกี่ยวกับชื่อสถานพยาบาล ผู้ประกอบวิชาชีพในสถานพยาบาล อัตราค่ารักษาพยาบาล ค่าบริการและสิทธิของผู้ป่วย พ.ศ. 2558 ดังนี้

|  |  |
| --- | --- |
| **กฎกระทรวงกำหนดชื่อสถานพยาบาลและการแสดงรายละเอียดฯ พ.ศ. 2558** | **ร่างกฎกระทรวงกำหนดชื่อสถานพยาบาลฺและการแสดงรายละเอียดฯ พ.ศ. ….** |
| ชื่อร่าง “กฎกระทรวงกำหนดชื่อสถานพยาบาลและการแสดงรายละเอียดเกี่ยวกับชื่อสถานพยาบาล ผู้ประกอบวิชาชีพในสถานพยาบาล อัตราค่ารักษาพยาบาล ค่าบริการและสิทธิของผู้ป่วย พ.ศ. 2558”  | **ชื่อร่าง** “ร่างกฎกระทรวงกำหนดชื่อสถานพยาบาลและการแสดงรายละเอียดเกี่ยวกับชื่อสถานพยาบาล ผู้ประกอบวิชาชีพในสถานพยาบาล อัตราค่ารักษาพยาบาล **ค่ายาและเวชภัณฑ์ ค่าบริการทางการแพทย์ค่าบริการอื่น** และสิทธิของผู้ป่วย พ.ศ. ....”  |
| ข้อ 3 (1) ชื่อสถานพยาบาลต้องประกอบด้วยลักษณะของสถานพยาบาลและลักษณะของการให้บริการ  | **ข้อ 3 (1)** ชื่อสถานพยาบาลต้องประกอบด้วย .... **โดยไม่ต้องระบุขนาดหรือจำนวนเตียงหรืออื่น ๆ เพิ่มเติม** |
| ข้อ 6 กำหนดให้สถานพยาบาลประเภทที่ไม่รับผู้ป่วยไว้ค้างคืนให้ใช้พื้นแผ่นป้ายสีขาวและตัวอักษรในแผ่นป้ายแสดงชื่อให้ใช้สีตามที่กำหนด  | **ข้อ 6 (7) คลินิกการแพทย์แผนไทยประยุกต์ให้ใช้อักษรสีทอง** (9) คลินิกเฉพาะทางด้านเวชกรรม... คลินิกเฉพาะทางด้านทันตกรรม... คลินิกเฉพาะทางด้าน**การพยาบาลและการผดุงครรภ์ให้ใช้ตัวอักษรสีฟ้า** |
| ข้อ 7 กำหนดให้สถานพยาบาลประเภทที่รับผู้ป่วยไว้ค้างคืนให้ใช้พื้นแผ่นป้ายสีขาวและตัวอักษรในแผ่นป้ายแสดงชื่อให้ใช้สีตามที่กำหนด  | **ข้อ 7 (6) โรงพยาบาลการแพทย์แผนไทยประยุกต์****ให้ใช้ตัวอักษรสีทอง** |
| ข้อ 8 กำหนดให้การแสดงรายละเอียดเกี่ยวกับผู้ประกอบวิชาชีพ ซึ่งประกอบวิชาชีพในสถานพยาบาลโดยให้ใช้ตัวอักษรในแผ่นป้ายสีขาว | **ข้อ 8** กำหนดให้การแสดงรายละเอียดเกี่ยวกับผู้ประกอบวิชาชีพ ซึ่งประกอบวิชาชีพในสถานพยาบาล โดยให้ใช้ตัวอักษรในแผ่นป้าย**สีดำบนแถบขาว** |
| ข้อ 9 กำหนดให้ผู้รับอนุญาตแสดงรายละเอียดเกี่ยวกับอัตราค่ารักษาพยาบาลและค่าบริการที่สถานพยาบาลในที่เปิดเผยและเห็นได้ง่าย  | **ข้อ 9** กำหนดให้ผู้รับอนุญาตแสดงรายละเอียดเกี่ยวกับอัตราค่ารักษาพยาบาล **ค่ายาและเวชภัณฑ์ ค่าบริการทางการแพทย์ และค่าบริการอื่น**ในที่เปิดเผยและเห็นได้ง่าย  |
| ข้อ 11 กำหนดให้สถานพยาบาลประเภทที่ไม่รับผู้ป่วยไว้ค้างคืน ต้องดำเนินการจัดให้มีชื่อสถานพยาบาล และการแสดงรายละเอียดเกี่ยวกับชื่อสถานพยาบาลผู้ประกอบวิชาชีพในสถานพยาบาล อัตราค่ารักษาพยาบาล ค่าบริการและสิทธิของผู้ป่วยตามกฎกระทรวงนี้ ภายในเก้าสิบวันนับแต่วันที่กฎกระทรวงนี้มีผลใช้บังคับ  | **ข้อ 11** กำหนดให้สถานพยาบาลประเภทที่ไม่รับผู้ป่วยไว้ค้างคืน ต้องดำเนินการจัดให้มีชื่อสถานพยาบาลและการแสดงรายละเอียดเกี่ยวกับชื่อสถานพยาบาล ผู้ประกอบวิชาชีพในสถานพยาบาล อัตราค่ารักษาพยาบาล **ค่ายาและเวชภัณฑ์ ค่าบริการทางการแพทย์ ค่าบริการอื่น**และสิทธิของผู้ป่วยตามกฎกระทรวงนี้ภายในเก้าสิบวันนับแต่วันที่กฎกระทรวงนี้มีผลใช้บังคับ  |
| ข้อ 12 กำหนดให้สถานพยาบาลประเภทที่รับผู้ป่วยไว้ค้างคืน ต้องดำเนินการจัดให้มีชื่อสถานพยาบาล และการแสดงรายละเอียดเกี่ยวกับชื่อสถานพยาบาล ผู้ประกอบวิชาชีพในสถานพยาบาล อัตราค่ารักษาพยาบาล ค่าบริการและสิทธิของผู้ป่วยตามกฎกระทรวงนี้ภายในหนึ่งร้อยแปดสิบวันนับแต่วันที่กฎกระทรวงนี้มีผลใช้บังคับ  | **ข้อ 12** กำหนดให้สถานพยาบาลประเภทที่รับผู้ป่วยไว้ค้างคืน ต้องดำเนินการจัดให้มีชื่อสถานพยาบาลและการแสดงรายละเอียดเกี่ยวกับชื่อสถานพยาบาล ผู้ประกอบวิชาชีพในสถานพยาบาล อัตราค่ารักษาพยาบาล **ค่ายาและเวชภัณฑ์ ค่าบริการทางการแพทย์ ค่าบริการอื่น**และสิทธิของผู้ป่วยตามกฎกระทรวงนี้ภายในหนึ่งร้อยแปดสิบวันนับแต่วันที่กฎกระทรวงนี้มีผลใช้บังคับ  |

**8. เรื่อง ร่างกฎกระทรวงกำหนดค่าธรรมเนียมสำหรับสัมปทาน สัญญาแบ่งปันผลผลิต และสัญญาจ้างบริการ พ.ศ. ....**

 คณะรัฐมนตรีมีมติเห็นชอบร่างกฎกระทรวงกำหนดค่าธรรมเนียมสำหรับสัมปทาน สัญญาแบ่งปันผลผลิต และสัญญาจ้างบริการ พ.ศ. .... ตามที่สำนักงานคณะกรรมการกฤษฎีกาเสนอ และให้ดำเนินการต่อไปได้

 **สาระสำคัญของร่างกฎกระทรวง**

 1. กำหนดให้ยกเลิกกฎกระทรวง ฉบับที่ 14 (พ.ศ. 2532) ออกตามความในพระราชบัญญัติปิโตรเลียม พ.ศ. 2514

 2. กำหนดค่าธรรมเนียม ดังนี้

|  |  |
| --- | --- |
| **กฎกระทรวง ฉบับที่ 14 (พ.ศ. 2532) ฯ** | **ร่างกฎกระทรวงกำหนดค่าธรรมเนียมฯ พ.ศ. ....** |
| คำขอสัมปทาน 10,000 บาท | 1. คำขอสัมปทาน **50,000** บาท2. คำขอสิทธิเป็นผู้รับสัญญาแบ่งปันผลผลิต **50,000** บาท 3. คำขอเป็นผู้รับสัญญาจ้างบริการ **50,000** บาท |
| ค่าสงวนพื้นที่แต่ละแห่ง ตาราง กม. ละ 100,000 บาท  | ค่าสงวนพื้นที่แต่ละแห่ง ตาราง กม. ละ 100,000 บาท  |
| ค่ารังวัด กม.ละ 250 บาท  | ค่ารังวัด กม.ละ 250 บาท |
| ค่าหลักเขตบนที่ดิน หลักละ 750 บาท | ค่าหลักเขตบนที่ดิน หลักละ 750 บาท  |

**9. เรื่อง ร่างกฎ ก.ค.ศ. ว่าด้วยอำนาจการลงโทษภาคทัณฑ์ ตัดเงินเดือน หรือลดเงินเดือน พ.ศ. ....**

 คณะรัฐมนตรีมีมติอนุมัติหลักการร่างกฎ ก.ค.ศ. ว่าด้วยอำนาจการลงโทษภาคทัณฑ์ ตัดเงินเดือน หรือลดเงินเดือน พ.ศ. .... ตามที่กระทรวงศึกษาธิการเสนอ และให้ส่งสำนักงานคณะกรรมการกฤษฎีกาตรวจพิจารณา แล้วดำเนินการต่อไปได้

 **สาระสำคัญของร่างกฎ ก.ค.ศ.**

 1. กำหนดให้ผู้อำนวยการสถานศึกษาหรือตำแหน่งที่เรียกชื่ออย่างอื่นที่มีฐานะเทียบเท่า ซึ่งเป็นผู้บังคับบัญชาของข้าราชการครูและบุคลากรทางการศึกษาผู้กระทำผิดวินัยไม่ร้ายแรง มีอำนาจสั่งลงโทษภาคทัณฑ์ หรือตัดเงินเดือนได้ครั้งหนึ่งในอัตราร้อยละ 2 หรือร้อยละ 4 ของเงินเดือนที่ผู้นั้นได้รับในวันที่มีคำสั่งลงโทษเป็นเวลาหนึ่งเดือน สองเดือน หรือสามเดือน

 2. กำหนดให้ผู้อำนวยการสำนักงานเขตพื้นที่การศึกษาหรือตำแหน่งที่เรียกชื่ออย่างอื่นที่มีฐานะเทียบเท่า หรือศึกษาธิการจังหวัดหรือตำแหน่งที่เรียกชื่ออย่างอื่นที่มีฐานะเทียบเท่า ซึ่งเป็นผู้บังคับบัญชาของข้าราชการครูและบุคลากรทางการศึกษาผู้กระทำผิดวินัยไม่ร้ายแรง มีอำนาจสั่งลงโทษภาคทัณฑ์ หรือตัดเงินเดือนได้ครั้งหนึ่งในอัตราร้อยละ 2 หรือร้อยละ 4 ของเงินเดือนที่ผู้นั้นได้รับในวันที่มีคำสั่งลงโทษเป็นเวลาหนึ่งเดือน สองเดือน หรือสามเดือน หรือลดเงินเดือนได้ครั้งหนึ่งในอัตราร้อยละ 2 หรือร้อยละ 4 ของเงินเดือนที่ผู้นั้นได้รับในวันที่มีคำสั่งลงโทษ

 3. กำหนดให้นายกรัฐมนตรีในฐานะหัวหน้ารัฐบาล รัฐมนตรีเจ้าสังกัด ปลัดกระทรวง เลขาธิการ อธิบดีหรือตำแหน่งที่เรียกชื่ออย่างอื่นที่มีฐานะเทียบเท่า หรืออธิการบดี หรือตำแหน่งที่เรียกชื่ออย่างอื่นที่มีฐานะเทียบเท่า หรือศึกษาธิการภาคหรือตำแหน่งที่เรียกชื่ออย่างอื่นที่มีฐานะเทียบเท่า ซึ่งเป็นผู้บังคับบัญชาของข้าราชการครูและบุคลากรทางการศึกษาผู้กระทำผิดวินัยไม่ร้ายแรง มีอำนาจสั่งลงโทษภาคทัณฑ์ หรือตัดเงินเดือนได้ครั้งหนึ่งในอัตราร้อยละ 2 หรือร้อยละ 4 ของเงินเดือนที่ผู้นั้นได้รับในวันที่มีคำสั่งลงโทษเป็นเวลาหนึ่งเดือน สองเดือน หรือสามเดือน หรือลดเงินเดือนได้ครั้งหนึ่งในอัตราร้อยละ 2 หรือร้อยละ 4 ของเงินเดือนที่ผู้นั้นได้รับในวันที่มีคำสั่งลงโทษ

**10. เรื่อง ร่างระเบียบว่าด้วยหลักเกณฑ์และวิธีการสรรหาประธานกรรมการและกรรมการผู้ทรงคุณวุฒิในคณะกรรมการบริหารสำนักงานพัฒนาธุรกรรมทางอิเล็กทรอนิกส์ พ.ศ. ....**

 คณะรัฐมนตรีมีมติเห็นชอบดังนี้

 1. เห็นชอบในหลักการร่างระเบียบว่าด้วยหลักเกณฑ์และวิธีการสรรหาประธานกรรมการและกรรมการผู้ทรงคุณวุฒิในคณะกรรมการบริหารสำนักงานพัฒนาธุรกรรมทางอิเล็กทรอนิกส์ พ.ศ. .... ตามที่กระทรวงดิจิทัลเพื่อเศรษฐกิจและสังคมเสนอ และให้ส่งคณะกรรมการตรวจสอบร่างกฎหมายและร่างอนุบัญญัติที่เสนอคณะรัฐมนตรีตรวจพิจารณา โดยให้รับความเห็นของกระทรวงวิทยาศาสตร์และเทคโนโลยี และสำนักงาน ก.พ.ร. ไปประกอบการพิจารณาด้วย แล้วดำเนินการต่อไปได้

 2. มอบหมายให้สำนักงานคณะกรรมการกฤษฎีการับความเห็นของสำนักงาน ก.พ.ร. เกี่ยวกับการแก้ไขเพิ่มเติมร่างพระราชกฤษฎีกาจัดตั้งสำนักงานพัฒนาธุรกรรมทางอิเล็กทรอนิกส์ (ฉบับที่ ..) พ.ศ. .... ที่อยู่ระหว่างการตรวจพิจารณาของสำนักงานคณะกรรมการกฤษฎีกาไปพิจารณาต่อไป

 **สาระสำคัญของร่างระเบียบ**

 1. กำหนดให้คณะกรรมการบริหารสำนักงานพัฒนาธุรกรรมทางอิเล็กทรอนิกส์แต่งตั้งคณะอนุกรรมการสรรหา จำนวน 5 คน ประกอบด้วย (1) ประธานอนุกรรมการสรรหา (2) อนุกรรมการสรรหาโดยตำแหน่ง 1 คน ได้แก่ ผู้แทนสำนักงาน ก.พ.ร. และ (3) อนุกรรมการผู้ทรงคุณวุฒิ 3 คน

 2. กำหนดอำนาจหน้าที่คณะอนุกรรมการสรรหา ดังนี้

 2.1 ดำเนินการกำหนดขั้นตอนและวิธีการสรรหาโดยใช้วิธีการทาบทาม เพื่อให้การสรรหาเป็นไปโดยเปิดเผย โปร่งใส สุจริตและเที่ยงธรรม ในการทาบทามให้คณะอนุกรรมการสรรหาเสนอชื่อผู้ที่จะเป็นประธานกรรมการและกรรมการผู้ทรงคุณวุฒิ

 2.2 คัดเลือกบุคคลที่ได้รับการเสนอชื่อดังกล่าว เพื่อเป็นประธานกรรมการและกรรมการผู้ทรงคุณวุฒิ จำนวนไม่เกินสองเท่าของจำนวนประธานกรรมการและกรรมการผู้ทรงคุณวุฒิ ตามที่กำหนดไว้ในมาตรา 13 และมาตรา 14 แห่งพระราชกฤษฎีกาจัดตั้งสำนักงานพัฒนาธุรกรรมทางอิเล็กทรอนิกส์ (องค์การมหาชน) พ.ศ. 2554

 2.3 เสนอรายชื่อผู้ที่ได้รับการสรรหาเป็นประธานกรรมการและกรรมการผู้ทรงคุณวุฒิดังกล่าว พร้อมประวัติและผลงาน เพื่อให้คณะกรรมการพิจารณาคัดเลือก

 3. กำหนดให้คณะกรรมการบริหารสำนักงานพัฒนาธุรกรรมทางอิเล็กทรอนิกส์คัดเลือกบุคคลที่คณะอนุกรรมการสรรหาเสนอชื่อ และเสนอรายชื่อผู้ที่ได้รับการสรรหาเป็นประธานกรรมการและกรรมการผู้ทรงคุณวุฒิ พร้อมประวัติและผลงาน เพื่อให้รัฐมนตรีพิจารณาเสนอชื่อให้คณะรัฐมนตรีแต่งตั้ง

 4. กำหนดให้คณะอนุกรรมการสรรหาได้รับเบี้ยประชุม ในอัตราเดียวกับเบี้ยประชุมของคณะอนุกรรมการตามข้อบังคับของสำนักงานพัฒนาธุรกรรมทางอิเล็กทรอนิกส์ (องค์การมหาชน) (สพธอ.)

**11. เรื่อง ร่างประกาศกระทรวงพาณิชย์ เรื่อง กำหนดให้มันสำปะหลังและผลิตภัณฑ์มันสำปะหลังเป็นสินค้าที่ต้องมีหนังสือรับรองและต้องปฏิบัติตามมาตรการจัดระเบียบในการนำเข้ามาในราชอาณาจักร พ.ศ. ....**

 คณะรัฐมนตรีมีมติอนุมัติในหลักการร่างประกาศกระทรวงพาณิชย์ เรื่อง กำหนดให้มันสำปะหลังและผลิตภัณฑ์มันสำปะหลังเป็นสินค้าที่ต้องมีหนังสือรับรองและต้องปฏิบัติตามมาตรการจัดระเบียบในการนำเข้ามาในราชอาณาจักร พ.ศ. .... และให้ส่งคณะกรรมการตรวจสอบร่างกฎหมายและร่างอนุบัญญัติที่เสนอคณะรัฐมนตรีตรวจพิจารณาโดยด่วน โดยให้รับความเห็นของสำนักงานคณะกรรมการกฤษฎีกาไปประกอบการพิจารณาด้วยแล้วดำเนินการต่อไปได้ และมอบหมายให้กระทรวงพาณิชย์รับความเห็นของสำนักงานคณะกรรมการกฤษฎีกาและสำนักงานคณะกรรมการพัฒนาการเศรษฐกิจและสังคมแห่งชาติไปพิจารณาดำเนินการต่อไปด้วย

 **สาระสำคัญของร่างประกาศ**

 1. ให้ยกเลิกประกาศกระทรวงพาณิชย์ เรื่อง กำหนดให้มันสำปะหลังและผลิตภัณฑ์มันสำปะหลังเป็นสินค้าที่ต้องมีหนังสือรับรองและต้องปฏิบัติตามมาตรการจัดระเบียบในการนำเข้ามาในราชอาณาจักร พ.ศ. 2555

 2. **ให้ประกาศนี้ใช้บังคับตั้งแต่วันที่ 1 มกราคม พ.ศ. 2561 เป็นต้นไป**

 3. กำหนดให้มันสำปะหลังและผลิตภัณฑ์มันสำปะหลังเป็นสินค้าที่ต้องมีหนังสือรับรองแสดงต่อกรมศุลกากรประกอบการนำเข้ามาในราชอาณาจักร ดังนี้

 3.1 หนังสือรับรองสุขอนามัยพืช (Phytosanitary Certificate : P/C) ที่ออกโดยหน่วยงานของรัฐหรือหน่วยงานอื่นที่มีอำนาจออกหนังสือรับรองของประเทศผู้ผลิตหรือผู้ส่งออก โดยผู้นำเข้าต้องแสดงหนังสือรับรองต่อด่านตรวจพืชเพื่อตรวจสอบก่อนนำมาแสดงต่อกรมศุลกากร

 3.2 หนังสือรับรองถิ่นกำเนิดสินค้า (Certificate of Origin : C/O) ที่ออกโดยหน่วยงานของรัฐหรือหน่วยงานอื่นที่มีอำนาจออกหนังสือรับรองของประเทศผู้ผลิต

 3.3 สำหรับผลิตภัณฑ์มันสำปะหลังต้องมีหนังสือรับรองมาตรฐานสินค้า ที่ออกโดยหน่วยงานของรัฐหรือหน่วยงานอื่นที่มีอำนาจออกหนังสือรับรองของประเทศผู้ส่งออก ซึ่งคุณภาพสินค้าที่รับรองต้องไม่ต่ำกว่ามาตรฐานสินค้าผลิตภัณฑ์มันสำปะหลังที่กระทรวงพาณิชย์กำหนดตามกฎหมายว่าด้วยมาตรฐานสินค้าขาออก

 4. กำหนดให้มันสำปะหลังและผลิตภัณฑ์มันสำปะหลังเป็นสินค้าที่ต้องนำเข้าทางด่านตรวจพืชตามที่กระทรวงเกษตรและสหกรณ์กำหนด และต้องปฏิบัติตามมาตรการจัดระเบียบในการนำเข้ามาในราชอาณาจักร ดังนี้

 4.1 ต้องได้รับการขึ้นทะเบียนเป็นผู้นำเข้ามันสำปะหลังและผลิตภัณฑ์มันสำปะหลัง **และต้องแจ้งการนำเข้าต่อกรมการค้าต่างประเทศหรือหน่วยงานอื่นที่กรมการค้าต่างประเทศมอบหมาย ก่อนนำสินค้าเข้ามาในราชอาณาจักร** ตามหลักเกณฑ์ วิธีการ และเงื่อนไขที่อธิบดีกรมการค้าต่างประเทศกำหนด **โดยนำใบแจ้งการนำเข้าดังกล่าวแสดงต่อกรมศุลกากรประกอบการนำเข้ามาในราชอาณาจักร**

 4.2 ต้องเก็บมันสำปะหลังหรือผลิตภัณฑ์มันสำปะหลังที่นำเข้าไว้ในสถานที่เฉพาะแยกจากสถานที่เก็บมันสำปะหลังหรือผลิตภัณฑ์มันสำปะหลังที่รับซื้อภายในประเทศ

 4.3 ต้องรายงานการนำเข้าตามหลักเกณฑ์ วิธีการ และเงื่อนไขที่อธิบดีกรมการค้าต่างประเทศกำหนด

 4.4 **ต้องพร้อมให้พนักงานเจ้าหน้าที่เข้าไปในสถานที่เก็บหรือยานพาหนะที่บรรทุก**

**มันสำปะหลังหรือผลิตภัณฑ์มันสำปะหลัง เพื่อตรวจสอบปริมาณ**ที่นำเข้า ปริมาณที่จำหน่ายจ่ายโอน รายชื่อ

และที่อยู่ของผู้รับปลายทาง รวมทั้ง**ตรวจสอบคุณภาพมาตรฐานสินค้า**โดยการชักตัวอย่างในปริมาณที่สมควร

ทั้งนี้ ตามมาตรา 17 (1) แห่งพระราชบัญญัติการส่งออกไปนอกและการนำเข้ามาในราชอาณาจักรซึ่งสินค้า

พ.ศ. 2522 ที่แก้ไขเพิ่มเติมโดยพระราชบัญญัติการส่งออกไปนอกและการนำเข้ามาในราชอาณาจักรซึ่งสินค้า

(ฉบับที่ 2) พ.ศ. 2558

**12. เรื่อง ร่างระเบียบสำนักนายกรัฐมนตรีว่าด้วยงานสารบรรณ (ฉบับที่ ..) พ.ศ. ....**

 คณะรัฐมนตรีมีมติเห็นชอบในหลักการร่างระเบียบสำนักนายกรัฐมนตรีว่าด้วยงานสารบรรณ (ฉบับที่ ..) พ.ศ. .... ตามที่สำนักงานปลัดสำนักนายกรัฐมนตรี (สปน.) เสนอ และให้ส่งคณะกรรมการตรวจสอบ ร่างกฎหมายและร่างอนุบัญญัติที่เสนอคณะรัฐมนตรีตรวจพิจารณา แล้วดำเนินการต่อไปได้ และมอบหมายให้สำนักงานปลัดสำนักนายกรัฐมนตรีรับความเห็นของสำนักงาน ก.พ.ร. ไปพิจารณาดำเนินการต่อไป

 สปน. เสนอว่า โดยที่ปัจจุบันได้มีการปรับปรุงการกำหนดตำแหน่ง ประเภท และระดับของข้าราชการพลเรือนตามพระราชบัญญัติระเบียบข้าราชการพลเรือน พ.ศ. 2551 โดยยกเลิกการกำหนดตำแหน่ง ระดับของข้าราชการพลเรือนตั้งแต่ระดับ 1-ระดับ 11 และให้ใช้การกำหนดประเภทและระดับของข้าราชการพลเรือนใหม่ อีกทั้งได้มีการปรับปรุงการจัดตำแหน่งของข้าราชการและพนักงานส่วนท้องถิ่นตามพระราชบัญญัติระเบียบบริหารงานบุคคลส่วนท้องถิ่น พ.ศ. 2542 เข้าสู่ประเภทตำแหน่ง (ระบบแท่ง) ใหม่ ดังนั้น จึงเห็นควรปรับปรุงระเบียบสำนักนายกรัฐมนตรีว่าด้วยงานสารบรรณ พ.ศ. 2526 และที่แก้ไขเพิ่มเติมข้อ 13 วรรคสอง และข้อ 67 วรรคหนึ่ง เพื่อให้สอดคล้องกับการกำหนดตำแหน่ง ประเภทและระดับของข้าราชการพลเรือนตามพระราชบัญญัติระเบียบข้าราชการพลเรือน พ.ศ. 2551 การจัดตำแหน่งของข้าราชการและพนักงานส่วนท้องถิ่นตามพระราชบัญญัติระเบียบบริหารงานบุคคลส่วนท้องถิ่น พ.ศ. 2542 และครอบคลุมพนักงานราชการตามระเบียบสำนักนายกรัฐมนตรีว่าด้วยพนักงานราชการ พ.ศ. 2547 จึงได้เสนอร่างระเบียบสำนักนายกรัฐมนตรีว่าด้วยงานสารบรรณ (ฉบับที่ ..) พ.ศ. ....

มาเพื่อดำเนินการ

 **สาระสำคัญของร่างระเบียบ**

 แก้ไขเพิ่มเติมระเบียบสำนักนายกรัฐมนตรีว่าด้วยงานสารบรรณ พ.ศ. 2526 ดังนี้

|  |  |  |
| --- | --- | --- |
| **ประเด็นแก้ไข** | **ระเบียบปัจจุบัน** | **ร่างระเบียบที่เสนอ** |
| การรับรองสำเนา | - กำหนดให้เจ้าหน้าที่ตั้งแต่ระดับ 2 หรือเทียบเท่าขึ้นไป เป็นผู้รับรองสำเนา - ลงลายมือชื่อรับรอง พร้อมทั้งลงชื่อตัวบรรจง และตำแหน่งที่ขอบล่างของหนังสือ  | 1. กำหนดให้เจ้าของเรื่องที่ทำสำเนาเป็นผู้รับรองสำเนา ดังนี้  - ข้าราชการตั้งแต่ระดับปฏิบัติการ ชำนาญงาน หรือเทียบเท่าขึ้นไป  - พนักงานส่วนท้องถิ่นตั้งแต่ระดับปฏิบัติการ ชำนาญงาน หรือเทียบเท่าขึ้นไป  - พนักงานราชการ2. ลงลายมือชื่อรับรอง พร้อมทั้งลงชื่อตัวบรรจง ตำแหน่ง **และวัน เดือน ปีที่รับรอง** ไว้ที่ขอบล่างของหนังสือ  |
| การทำลายหนังสือ | - กำหนดให้ คกก. ทำลายหนังสือ ประกอบด้วย ปธ. กก. และ กก. อย่างน้อย 2 คน โดยให้แต่งตั้งจากข้าราชการตั้งแต่ระดับ 3 หรือเทียบเท่าขึ้นไป  | - กำหนดให้ คกก. ทำลายหนังสือประกอบด้วย ปธ. กก. และ กก. อย่างน้อย 2 คน โดยให้แต่งตั้งจาก**ข้าราชการตั้งแต่ระดับปฏิบัติการ ชำนาญงาน หรือเทียบเท่าขึ้นไป หรือพนักงานส่วนท้องถิ่นตั้งแต่ระดับปฏิบัติการ ชำนาญงาน หรือเทียบเท่าขึ้นไป แล้วแต่กรณี** |

|  |
| --- |
| **เศรษฐกิจ- สังคม** |

**13. เรื่อง ขอความเห็นชอบการจัดทำโครงการอาคารเช่าสำหรับผู้มีรายได้น้อย ปี 2559 ระยะที่ 2**

 คณะรัฐมนตรีมีมติอนุมัติการจัดทำโครงการอาคารเช่าสำหรับผู้มีรายได้น้อย ปี 2559

ระยะที่ 2 ดังนี้

 1. อนุมัติในหลักการโครงการอาคารเช่าสำหรับผู้มีรายได้น้อย ปี 2559 ระยะที่ 2

จำนวน 3 โครงการ รวม 494 หน่วย วงเงินลงทุนรวม 248.748 ล้านบาท แหล่งที่มาของเงินลงทุนเป็นเงินอุดหนุนจากรัฐบาล 197.054 ล้านบาท เงินกู้ภายในประเทศ จำนวน 51.694 ล้านบาท ทั้งนี้ ให้การเคหะแห่งชาติเริ่มดำเนินโครงการดังกล่าวได้ เมื่อรายงานการวิเคราะห์ผลกระทบสิ่งแวดล้อมได้รับความเห็นชอบจากคณะกรรมการสิ่งแวดล้อมแห่งชาติแล้ว

 2. ในการดำเนินโครงการให้กระทรวงการพัฒนาสังคมและความมั่นคงของมนุษย์ (พม.) และ การเคหะแห่งชาติ (กคช.) ดำเนินการ ดังนี้

 2.1 ในการกำหนดหลักเกณฑ์และคุณสมบัติของผู้เช่า ให้ กคช. นำฐานข้อมูลผู้มีรายได้น้อยตามโครงการลงทะเบียนเพื่อสวัสดิการแห่งรัฐของกระทรวงการคลังที่เป็นปัจจุบันมาพิจารณาประกอบการดำเนินการ โดยให้ความสำคัญกับผู้มีรายได้น้อยตามโครงการดังกล่าวเป็นลำดับแรก และในการกำหนดหลักเกณฑ์การเช่า การบริหารโครงการและการทำสัญญาเช่า ให้ กคช. ดำเนินการด้วยความรอบคอบเพื่อให้ผู้มีรายได้น้อยได้มีที่อยู่อาศัยเป็นของตนเองได้อย่างแท้จริงและป้องกันการขายสิทธิ์ต่อหรือการเก็งกำไรของผู้ที่ต้องการแสวงประโยชน์

 2.2 ให้ กคช. คำนึงถึงความต้องการที่อยู่อาศัยของกลุ่มเป้าหมายอย่างแท้จริงและเหมาะสม เช่น ขนาด รูปแบบที่อยู่อาศัย สภาพแวดล้อม และเส้นทางการคมนาคม รวมทั้งความคุ้มค่าใน การดำเนินการและการพัฒนาที่อยู่อาศัยที่ได้มาตรฐาน

 2.3 ให้ พม. กำกับดูแลให้ กคช. ดำเนินโครงการอาคารเช่าสำหรับผู้มีรายได้น้อย

ปี 2559 ระยะที่ 2 ให้เป็นไปตามแผนและกรอบระยะเวลาที่กำหนด โดยให้ กคช. จัดลำดับความสำคัญและดำเนินโครงการในส่วนที่มีความพร้อมก่อน และให้มีการติดตามและประเมินผลการดำเนินงานด้วย

 3. ให้ พม. และ กคช. ดำเนินการตามมติคณะกรรมการพัฒนาการเศรษฐกิจและสังคมแห่งชาติ (หนังสือสำนักงานคณะกรรมการพัฒนาการเศรษฐกิจและสังคมแห่งชาติ ด่วนมาก ที่ นร 1101/264 ลงวันที่ 17 มกราคม 2560) และรับความเห็นของกระทรวงการคลัง (หนังสือกระทรวงการคลัง ด่วนที่สุด ที่ กค 0818.2/1633 ลงวันที่ 25 มกราคม 2560) และสำนักงบประมาณ (หนังสือสำนักงบประมาณ ด่วนที่สุด ที่ นร 0723/889 ลงวันที่ 31 ตุลาคม 2559) ไปพิจารณาดำเนินการต่อไป

 **โครงการอาคารเช่าสำหรับผู้มีรายได้น้อย ปี 2559 ระยะที่ 2** มีดังนี้

 **วัตถุประสงค์ของโครงการ** เพื่อแก้ไขปัญหาความเดือดร้อน ด้านที่อยู่อาศัยให้แก่ประชาชน

ผู้มีรายได้น้อยทั่วไปที่ยังไม่สามารถซื้อที่อยู่อาศัยเป็นของตนเองและไม่สามารถเข้าถึงที่อยู่อาศัยประเภทเช่า

ที่ได้มาตรฐานในตลาดได้

 **กลุ่มเป้าหมาย** กลุ่มผู้มีรายได้น้อย (กลุ่ม ก เช่า) ซึ่งส่วนใหญ่ประกอบอาชีพทำงานรับจ้างทั่วไป พนักงานบริษัท ผู้ค้าหาบเร่/แผงลอย และอื่น ๆ

 **รูปแบบโครงการ** รูปแบบอาคารในโครงการเป็นอาคารสูง 3-5 ชั้น เป็นห้อง 1 ห้องนอน ขนาดประมาณ 28 ตารางเมตร ทั้งนี้ ห้องพักอาศัยร้อยละ 10 ของอาคาร (ชั้นล่าง) จะจัดสรรให้เป็นห้องพักอาศัยเพื่อรองรับการอยู่อาศัยของครัวเรือนที่มีผู้สูงอายุและพิการ โดยออกแบบตามแนวทาง Universal Design และคิดอัตราค่าเช่า ประมาณ 1,700-2,800 บาทต่อเดือน

 **ระยะเวลาดำเนินการ** ระหว่างปี 2560-2563 โดยมี แผนการเริ่มก่อสร้าง ปีงบประมาณ 2560 จำนวน 1,182 หน่วย และปีงบประมาณ 2561 จำนวน 196 หน่วย

**14. เรื่อง ขอรับการสนับสนุนงบประมาณดำเนินโครงการการปรับเปลี่ยนพื้นที่การปลูกพืชให้เหมาะสมภายใต้แผนการผลิตและการตลาดข้าวครบวงจร ปี 2560/61 (ด้านการผลิต)**

                    คณะรัฐมนตรีมีมติเห็นชอบและอนุมัติตามที่กระทรวงเกษตรและสหกรณ์ (กษ.) เสนอ ดังนี้

 1. เห็นชอบให้ กษ. ดำเนินโครงการปรับเปลี่ยนพื้นที่การปลูกพืชให้เหมาะสม ภายใต้แผน

การผลิตและการตลาดข้าวครบวงจร ปี 2560/61  (ด้านการผลิต) จำนวน 2 โครงการ ได้แก่ (1) โครงการส่งเสริมการปลูกพืชหลากหลาย ฤดูนาปรัง ปี 2561 (กรมส่งเสริมการเกษตร) และ (2) โครงการปลูปพืชปุ๋ยสด ฤดูนาปรัง

ปี 2561 (กรมพัฒนาที่ดิน)

 2. อนุมัติงบประมาณรายจ่ายประจำปีงบประมาณ พ.ศ. 2560 งบกลาง รายการเงินสำรองจ่ายเพื่อกรณีฉุกเฉินหรือจำเป็น ที่กระทรวงการคลัง (กค.) ได้อนุมัติให้กันเงินเบิกเหลื่อมปีแล้ว กรอบวงเงิน 488.15 ล้านบาท แยกเป็น (1) โครงการส่งเสริมการปลูกพืชหลากหลาย ฤดูนาปรัง ปี 2561 วงเงิน 300 ล้านบาท และ (2) โครงการปลูกฟืชปุ๋ยสด ฤดูนาปรัง ปี 2561 วงเงิน 188.15 ล้านบาท

**15.  เรื่อง วาระแห่งชาติ : สิทธิมนุษยชนร่วมขับเคลื่อน Thailand 4.0  เพื่อการพัฒนาที่ยั่งยืน**

                    คณะรัฐมนตรีมีมติเห็นชอบและประกาศใช้วาระแห่งชาติ : สิทธิมนุษยชนร่วมขับเคลื่อน Thailand 4.0  เพื่อการพัฒนาที่ยั่งยืน (วาระแห่งชาติฯ) ตามที่กระทรวงยุติธรรม (ยธ.) เสนอ โดยให้หน่วยงานต่าง ๆ ที่เกี่ยวข้องนำวาระแห่งชาติฯ ไปสู่การปฏิบัติเพื่อเพิ่มขีดความสามารถในการดำเนินงานด้านสิทธิมนุษยชนให้มีประสิทธิภาพและประสิทธิผลมากยิ่งขึ้น  พร้อมทั้งให้รายงานผลการดำเนินงานตามวาระแห่งชาติฯ ตามที่ ยธ. กำหนดภายในเดือนพฤศจิกายนของปี พ.ศ. 2561 และปี 2562  และให้ ยธ. รับความเห็นของกระทรวงการต่างประเทศ กระทรวงคมนาคม สำนักงาน ก.พ. สำนักงาน ก.พ.ร. และสำนักงบประมาณไปประกอบการพิจารณาดำเนินการต่อไป และให้ ยธ. นำประเด็นที่ยังไม่สามารถดำเนินการให้บรรลุได้ตามแผนสิทธิมนุษยชนแห่งชาติ ฉบับที่ 3 (พ.ศ. 2557-2561) และข้อเสนอแนะด้านสิทธิมนุษยชนจากหน่วยงานต่าง ๆ  ที่เกี่ยวข้องทั้งในและต่างประเทศมากำหนดเป็นตัวชี้วัดด้วย  โดย ยธ. ควรชี้แจงทำความเข้าใจกับหน่วยงานต่าง ๆ ถึงแนวทางการดำเนินงานและการจัดทำรายงานตาม

ตัวขี้วัดดังกล่าวด้วย

**สาระสำคัญของวาระแห่งชาติ** มีเป้าหมายให้สังคมไทยเป็นสังคมที่ส่งเสริมสิทธิเสรีภาพและความเท่าเทียมกัน โดยคำนึงถึงศักดิ์ศรีความเป็นมนุษย์เพื่อนำไปสู่สังคมสันติสุข  โดยมีกลยุทธ์ที่สำคัญภายใต้รหัสชื่อว่า

“4 สร้าง + 3 ปรับปรุง + 2 ขับเคลื่อน + 1 ลด = Goal” ดังนี้

                    1) **4 สร้าง**ได้แก่ การสร้างจิตสำนึกในการเคารพสิทธิผู้อื่น สร้างระบบการติดตามการละเมิดสิทธิ สร้างวัฒนธรรมการเคารพสิทธิมนุษยชน และสร้างเสริมการพัฒนาเครือข่ายทุกภาคส่วน

2)**3 ปรับปรุง**ได้แก่ การปรับปรุงฐานข้อมูลและสถานการณ์การละเมิดสิทธิ การปรับทัศนคติ

ของเจ้าหน้าที่รัฐ และการปรับปรุงและพัฒนากฎหมาย

3) **2 ขับเคลื่อน**ได้แก่ การขับเคลื่อนองค์กรหรือจังหวัดต้นแบบด้านสิทธิมนุษยชน

การขับเคลื่อนแผนสิทธิมนุษยชนแห่งชาติสู่การปฏิบัติ

4) **1 ลด**คือ การลดปัญหาการละเมิดสิทธิมนุษยชนในแต่ละปีอย่างต่อเนื่องเป็นรูปธรรม

**16. เรื่อง  การยกระดับจุดผ่อนปรนการค้าบ้านเขาดิน อำเภอคลองหาด  จังหวัดสระแก้ว เป็นจุดผ่านแดนถาวร**

                    คณะรัฐมนตรีมีมติเห็นชอบตามที่สำนักงานสภาความมั่นคงแห่งชาติ (สมช.) เสนอ ดังนี้

1. เห็นชอบดำเนินการยกระดับจุดผ่อนปรนการค้าบ้านเขาดิน อำเภอคลองหาด

จังหวัดสระแก้ว เป็นจุดผ่านแดนถาวร โดยให้กระทรวงมหาดไทย (มท.) ออกประกาษ มท. ที่เกี่ยวข้องต่อไป

 2. กรณีมีความจำเป็นต้องก่อสร้างหรือดำเนินกิจกรรมใด ๆ บริเวณชายแดนให้ประสาน

กรมแผนที่ทหาร กองบัญชาการกองทัพไทยและกรมสนธิสัญญาและกฎหมาย กระทรวงการต่างประเทศ (กต.)  ตรวจสอบข้อมูลให้ชัดเจนก่อนการดำเนินการ

 ทั้งนี้  ให้ สมช.  มท. กระทรวงแรงงาน และหน่วยงานที่เกี่ยวข้องพิจารณากำหนดมาตรการรองรับปัญหาต่าง ๆ ที่อาจจะเกิดขึ้น  เช่น ปัญหาการบุกรุกการใช้พื้นที่ ปัญหาการลักลอบ การขนส่งสินค้าผิดกฎหมาย ปัญหาการลักลอบการเข้าเมืองผิดกฎหมาย  ปัญหาแรงงานต่างด้าว รวมทั้งให้พิจารณากำหนดมาตรการบริหารจัดการพื้นที่โดยรอบเพื่อรองรับการขยายตัวของชุมชนด้วย

|  |
| --- |
| **ต่างประเทศ** |

**17. เรื่อง การจัดทำความตกลงระหว่างรัฐบาลแห่งราชอาณาจักรไทยกับสภารัฐมนตรีแห่งบอสเนียและเฮอร์**

**เซโกวีนาว่าด้วยการยกเว้นการตรวจลงตราสำหรับผู้ถือหนังสือเดินทางทูตหรือราชการ/หนังสือเดินทางพิเศษ**

 คณะรัฐมนตรีมีมติเห็นชอบและอนุมัติตามที่กระทรวงการต่างประเทศ (กต.) เสนอ ดังนี้

 1. เห็นชอบร่างความตกลงระหว่างรัฐบาลแห่งราชอาณาจักรไทยกับสภารัฐมนตรีแห่งบอสเนีย

และเฮอร์เซโกวีนาว่าด้วยการยกเว้นการตรวจลงตราสำหรับผู้ถือหนังสือทางทูตหรือราชการ/หนังสือเดินทางพิเศษ

และหากมีความจำเป็นต้องแก้ไขปรับปรุงร่างความตกลงฯ ในส่วนที่ไม่ใช่สาระสำคัญและไม่ขัดต่อผลประโยชน์

ของไทย ให้ กต. สามารถดำเนินการได้โดยไม่ต้องเสนอคณะรัฐมนตรีพิจารณาอีกครั้ง

 2. อนุมัติให้รัฐมนตรีว่าการกระทรวงการต่างประเทศหรือผู้ที่ได้รับมอบหมายเป็นผู้ลงนาม

ความตกลงฯ

 3. อนุมัติให้ กต. ทำหนังสือมอบอำนาจเต็ม (Full Powers) ในกรณีที่ผู้ลงนามเป็นผู้ได้รับมอบหมายตามข้อ 2

 **สาระสำคัญร่างความตกลงฯ** ประกอบด้วย

 1. **ผู้ที่ได้รับสิทธิประโยชน์** (1) บุคคลที่ถือหนังสือเดินทางทูตหรือราชการ/หนังสือเดินทางพิเศษในแต่ละรัฐคู่ภาคีได้รับยกเว้นการตรวจลงตราสำหรับการเดินทางเข้า ออก แวะผ่าน และพำนักในดินแดนของรัฐคู่ภาคีอีกฝ่ายหนึ่ง เป็นระยะเวลาไม่เกิน 30 วัน ตั้งแต่วันที่เดินทางเข้า (2) บุคคลที่เป็นสมาชิกในคณะผู้แทนทางการทูต สถานทำการทางกงสุล หรือตัวแทนประจำองค์การระหว่างประเทศ ซึ่งตั้งอยู่ในรัฐคู่ภาคีอีกฝ่ายหนึ่งรวมถึงสมาชิกในครอบครัวของบุคคลดังกล่าวที่ถือหนังสือเดินทางทูตหรือราชการ/หนังสือเดินทางพิเศษได้รับการยกเว้นการตรวจ

ลงตราสำหรับสามารถเดินทางเข้า พำนัก และออกจากดินแดนของรัฐภาคีคู่สัญญาอีกฝ่ายหนึ่งเป็นระยะเวลาไม่เกิน

30 วัน และจะได้รับการขยายออกไปจนสิ้นสุดวาระการปฏิบัติหน้าที่ของบุคคลดังกล่าวตามคำขอของ กต. หรือสถานเอกอัครราชทูตที่มีเขตอาณาครอบคลุมรัฐคู่ภาคีอีกฝ่ายหนึ่ง

 2. **เงื่อนไข** ต้องไม่ทำงานใด ๆ ไม่ว่าจะเป็นการดำเนินกิจการของตนเอง หรือกิจกรรมส่วนตัวอื่นในดินแดนของคู่ภาคีอีกฝ่ายหนึ่ง ต้องปฏิบัติตามกฎหมายและระเบียบข้อบังคับของรัฐคู่ภาคีอีกฝ่ายหนึ่ง รัฐคู่ภาคีแต่ละฝ่ายมีสิทธิที่จะปฏิเสธการเข้าเมืองหรือลดระยะเวลาการพำนักหากบุคคลนั้นได้รับการพิจารณาว่า เป็นบุคคลที่ไม่พึงปราถนา รวมถึงมีสิทธิที่ระงับหรือยกเลิกการระงับการใช้บังคับความตกลงฯ เฉพาะส่วนหรือทั้งหมดเป็นการชั่วคราวได้ ด้วยเหตุผลทางด้านความมั่นคงแห่งชาติ ความสงบเรียบร้อยของสาธารณะ หรือการสาธารณสุข กรณีทำหนังสือเดินทางหายในดินแดนของรัฐคู่ภาคีอีกฝ่ายหนึ่ง ให้บุคคลนั้นแจ้งหน่วยงานที่เกี่ยวข้องของรัฐคู่ภาคีเพื่อการดำเนินการในส่วนที่เกี่ยวข้อง และคณะผู้แทนทางการทูตหรือสถานทำการกงสุลที่เกี่ยวข้องจะออกหนังสือเดินทางใหม่ให้ และแจ้งหน่วยงานที่เกี่ยวข้องของคู่ภาคีอีกฝ่ายหนึ่งทราบ รัฐคู่ภาคีจะแลกเปลี่ยนตัวอย่างหนังสือเดินทาง รวมทั้งรายละเอียดของหนังสือเดินทางผ่านช่องทางการทูตภายใน 30 วัน หลักจากการลงนามความตกลงนี้ แต่หาก

มีการเปลี่ยนแปลงภายหลังจากการนำไปใช้แล้ว ให้แจ้งรัฐคู่ภาคีอีกฝ่ายหนึ่งทราบพร้อมกับส่งตัวอย่างหนังสือเดินทาง อย่างน้อย 30 วัน ก่อนการนำมาใช้อย่างเป็นทางการ

 3. **การบังคับใช้** ความตกลงฯ จะเริ่มมีผลใช้บังคับ 30 วัน นับจากวันที่ได้รับแจ้งเป็นลายลักษณ์อักษรครั้งสุดท้ายผ่านช่องทางการทูต เพื่อยืนยันว่าคู่ภาคีทั้งสองฝ่ายได้ดำเนินการตามกระบวนกฎหมายภายใน

ที่จำเป็นสำหรับการมีผลใช้บังคับเสร็จสิ้นแล้ว จะสิ้นสุดการมีผลใช้บังคับ 90 วัน นับจากวันที่รัฐคู่ภาคีอีกฝ่ายหนึ่งได้รับแจ้งการยกเลิกเป็นลายลักษณ์อักษรผ่านช่องทางการทูต

 4. **การระงับข้อพิพาท** ดำเนินการด้วยการปรึกษาหารือหรือการเจรจาระหว่าง

คู่ภาคีทั้งสองฝ่าย

 5. **การแก้ไข/เพิ่มเติม** กรณีที่คู่ภาคีตกลงกันจะให้มีผลใช้บังคับนั้น ต้องผ่านความเห็นชอบ

เป็นลายลักษณ์อักษรจากทั้งสองฝ่าย

**18. เรื่อง ขอความเห็นชอบร่างถ้อยแถลงระดับรัฐมนตรีสำหรับการประชุมรัฐมนตรีขนส่งเอเปค ครั้งที่ 10**

 คณะรัฐมนตรีมีมติเห็นชอบร่างถ้อยแถลงระดับรัฐมนตรีสำหรับการประชุมรัฐมนตรีขนส่งเอเปค

ครั้งที่ 10 ตามที่กระทรวงคมนาคม (คค.) เสนอ ก่อน คค. แจ้งสำนักเลขาธิการเอเปค ทราบต่อไป

 **สาระสำคัญของเรื่อง**

 คค. รายงานว่า

 1. **การประชุมรัฐมนตรีขนส่งเอเปค ครั้งที่ 10 จัดขึ้นระหว่างวันที่ 6-8 ตุลาคม 2560**

ณ กรุงพอร์ตมอร์สบี ปาปัวนิวกินี โดยรัฐมนตรีว่าการกระทรวงคมนาคมได้มอบหมายรัฐมนตรีช่วย

ว่าการกระทรวงคมนาคม (นายพิชิต อัคราทิตย์) ทำหน้าที่หัวหน้าคณะผู้แทนไทยเข้าร่วมการประชุมดังกล่าว

 2. ที่ประชุมดังกล่าว **ได้มีการพิจารณารับรองถ้อยแถลงระดับรัฐมนตรีสำหรับการประชุมรัฐมนตรีขนส่งเอเปค ครั้งที่ 10** โดยไม่มีการลงนาม ซึ่งถ้อยแถลงดังกล่าวมีหัวข้อดังนี้ 1) การสนับสนุนการเชื่อมโยงโดยโครงสร้างพื้นฐานที่มีคุณภาพ 2) การส่งเสริมการเข้าถึงความปลอดภัย ความมั่นคง และความยั่งยืนของการขนส่ง

3) การปรับปรุงระหว่างสาขาทางสังคมและเศรษฐกิจ และ 4) โครงสร้างใหม่ของคณะทำงานด้านการขนส่งเอเปค

**19. เรื่อง ร่างบันทึกความเข้าใจระหว่างรัฐบาลแห่งราชอาณาจักรไทยกับรัฐบาลแห่งสาธารณรัฐประชาชนจีน**

**ว่าด้วยความร่วมมือในการป้องกันและปราบปรามการค้ามนุษย์**

 คณะรัฐมนตรีมีมติเห็นชอบตามที่กระทรวงการพัฒนาสังคมและความมั่นคงของมนุษย์ (พม.) เสนอ ดังนี้

 1. เห็นชอบร่างบันทึกความเข้าใจระหว่างรัฐบาลแห่งราชอาณาจักรไทยกับรัฐบาลแห่งสาธารณรัฐประชาชนจีนว่าด้วยความร่วมมือในการป้องกันและปราบปรามการค้ามนุษย์

 2. เห็นชอบให้กระทรวงการต่างประเทศ (กต.) จัดทำหนังสือมอบอำนาจเต็ม (Full Power)

ให้รัฐมนตรีว่าการกระทรวงการพัฒนาสังคมและความมั่นคงของมนุษย์เป็นผู้ลงนามในบันทึกความเข้าใจฯ

 3. หากมีความจำเป็นต้องแก้ไขร่างบันทึกความเข้าใจฯ ในส่วนที่ไม่ใช่สาระสำคัญหรือขัดต่อผลประโยชน์ของไทย และไม่ขัดกับหลักการที่คณะรัฐมนตรีได้ให้ความเห็นชอบไว้ ให้ พม. ดำเนินการได้ โดยให้นำเสนอคณะรัฐมนตรีทราบภายหลัง ตามมติคณะรัฐมนตรีเมื่อวันที่ 30 มิถุนายน 2558 (เรื่อง การจัดทำหนังสือสัญญาเกี่ยวกับความสัมพันธ์ระหว่างประเทศหรือองค์การระหว่างประเทศ)

 **สาระสำคัญของร่างบันทึกความเข้าใจฯ** ประกอบด้วยมาตรการ ดังนี้

 1. **การป้องกันการค้ามนุษย์(ข้อ 3)** เพิ่มความตระหนักรู้ของสาธารณชนเกี่ยวกับการเคลื่อนย้ายถิ่นฐานอย่างปลอดภัยและการค้ามนุษย์ โดยเฉพาะเด็กและสตรีผ่านการเผยแพร่ปัจจัยเสี่ยงที่เกี่ยวกับการเคลื่อนย้ายถิ่นฐานและความเสียหายของการค้ามนุษย์และกระชับการจัดให้มีการป้องกันชุมชนที่มีความเสี่ยงกับการค้ามนุษย์

 2. **การสืบสวนสอบสวนและการดำเนินคดีค้ามนุษย์(ข้อ 4)** สนับสนุนให้มีการประสานงานในการสืบสวนสอบสวนคดีการค้ามนุษย์ข้ามประเทศเพื่อให้ได้มาซึ่งพยานหลักฐาน การช่วยเหลือผู้เสียหายจากการค้ามนุษย์และการช่วยในการจับกุมผู้ต้องสงสัย ดำเนินการฝึกอบรมเกี่ยวกับการสืบสวนสอบสวนคดีการค้ามนุษย์ข้ามประเทศและการคุ้มครองผู้เสียหายจากการค้ามนุษย์ แลกเปลี่ยนข้อสนเทศเกี่ยวกับคดีการค้ามนุษย์ข้ามประเทศ ให้คู่ภาคีรักษาความลับอย่างเข้มงวด

 3. **การคุ้มครองและช่วยเหลือแก่ผู้เสียหายจากการค้ามนุษย์ (ข้อ 5)** ไม่ดำเนินกระบวนการทางอาญาและลงโทษผู้เสียหายจากการค้ามนุษย์รับรองความปลอดภัยและความเป็นส่วนตัวของผู้เสียหายจากการค้ามนุษย์ในกระบวนการ และให้ความช่วยเหลือแก่ผู้เสียหายจากการค้ามนุษย์

 4. **การส่งและรับกลับ(ข้อ 6)** ร่วมมือกันเพื่อรับรองความปลอดภัยและการส่งและรับกลับผู้เสียหายจากการค้ามนุษย์ในเวลาที่เหมาะสม

**20. เรื่อง เอกสารที่จะมีการรับรองในระหว่างการประชุมรัฐมนตรีอาเซียนด้านโทรคมนาคมและเทคโนโลยีสารสนเทศ ครั้งที่ 17**

 คณะรัฐมนตรีมีมติเห็นชอบและอนุมัติตามที่กระทรวงดิจิทัลเพื่อเศรษฐกิจและสังคม (ดศ.) เสนอ ดังนี้

 1. เห็นชอบร่างปฏิญญาเสียมราฐ และร่างกรอบการดำเนินงานของอาเซียนว่าด้วยเรื่องบริการโทรศัพท์เคลื่อนที่ข้ามแดนอัตโนมัติ ที่จะมีการรับรองในระหว่างการประชุมรัฐมนตรีอาเซียนด้านโทรคมนาคมและเทคโนโลยีสารสนเทศ ครั้งที่ 17 ระหว่างวันที่ 30 พฤศจิกายน - 1 ธันวาคม 2560 ณ เมืองเสียมราฐ ประเทศกัมพูชา ทั้งนี้ หากมีความจำเป็นต้องปรับปรุงถ้อยคำ ในส่วนที่มิใช่สาระสำคัญหรือไม่ขัดต่อผลประโยชน์ของประเทศไทย ให้ ดศ. สามารถดำเนินการได้โดยไม่ต้องนำเสนอคณะรัฐมนตรีเพื่อพิจารณาอีก

 2. อนุมัติให้รัฐมนตรีว่าการกระทรวงดิจิทัลเพื่อเศรษฐกิจและสังคมหรือผู้แทนที่ได้รับมอบหมายร่วมรับรองเอกสาร

 ทั้งนี้ หากมีความจำเป็นต้องปรับเปลี่ยนร่างปฏิญญาเสียมราฐและร่างกรอบการดำเนินงานของอาเซียนฯ ในส่วนที่ไม่ใช่สาระสำคัญและไม่ขัดกับหลักการที่คณะรัฐมนตรีได้ให้ความเห็นชอบไว้ ให้ ดศ.ดำเนินการได้โดยให้นำเสนอคณะรัฐมนตรีทราบภายหลัง พร้อมทั้งให้ชี้แจงเหตุผลและประโยชน์ที่ประเทศไทยได้รับจากการปรับเปลี่ยนดังกล่าวตามหลักเกณฑ์ของมติคณะรัฐมนตรีเมื่อวันที่ 30 มิถุนายน 2558 (เรื่อง การจัดทำหนังสือสัญญาเกี่ยวกับความสัมพันธ์ระหว่างประเทศหรือองค์การระหว่างประเทศ) ด้วย

  **สาระสำคัญของเรื่อง**

 1. **ร่างปฏิญญาเสียมราฐว่าด้วยการเชื่อมโยงและความพร้อมด้านเทคโนโลยีสารสนเทศและการสื่อสาร** เป็นการส่งเสริมความเชื่อมโยงและความพร้อมด้านเทคโนโลยีสารสนเทศและการสื่อสารผ่านการพัฒนาโครงสร้างพื้นฐาน นวัตกรรม และทักษะทางดิจิทัล เพื่อนำไปสู่การเป็นเศรษฐกิจดิจิทัลยุคใหม่และการเปลี่ยนผ่านไป

สู่การรวมตัวของประชาคมดิจิทัล

 2. **ร่างกรอบการดำเนินงานของอาเซียนว่าด้วยเรื่องบริการโทรศัพท์เคลื่อนที่ข้ามแดนอัตโนมัติ** เป็นการส่งเสริมบริการโทรศัพท์เคลื่อนที่ข้ามแดนอัตโนมัติสำหรับบริการประเภทข้อมูลในภูมิภาคอาเซียนให้เป็นไปอย่างโปร่งใสและเข้าถึงได้ โดยมีการดำเนินการ ดังนี้ 1) การให้ข้อมูลด้านราคาของบริการโทรศัพท์เคลื่อนที่ข้ามแดนอัตโนมัติ และการแจ้งผู้ใช้บริการทราบเมื่อราคาของบริการโทรศัพท์เคลื่อนที่ข้ามแดนอัตโนมัติสำหรับบริการประเภทข้อมูลไปถึงราคาที่กำหนดไว้แล้ว และ 2) การเสนอให้ผู้ใช้บริการเลือกรับบริการได้อย่างน้อย 1 ทางเลือก สำหรับบริการประเภทข้อมูลในราคาแบบเหมาจ่ายรายวัน (Daily Flat Rate)

**21. เรื่อง แผนปฏิบัติการงาช้างแห่งประเทศไทย ปีงบประมาณ พ.ศ. 2561**

 คณะรัฐมนตรีมีมติเห็นชอบร่างแผนปฏิบัติการงาช้างแห่งประเทศไทย ปีงบประมาณ

พ.ศ. 2561 (ร่างแผนปฏิบัติการฯ) ตามที่กระทรวงทรัพยากรธรรมชาติและสิ่งแวดล้อม (ทส.) เสนอ

 ทั้งนี้ หากมีความจำเป็นต้องปรับปรุงแก้ไขแผนปฏิบัติการฯ ในส่วนที่ไม่ใช่สาระสำคัญหรือ

ไม่ขัดต่อผลประโยชน์ของประเทศไทย ให้ ทส. ดำเนินการได้โดยไม่ต้องนำเสนอคณะรัฐมนตรีพิจารณาอีกครั้งหนึ่ง และให้จัดส่งแผนปฏิบัติการฯ และรายงานผลความคืบหน้าการดำเนินการตามแผนปฏิบัติการฯ ให้สำนักเลขาธิการ

ไซเตส (The CITES Secretariat International Environment House) ทราบตามระยะเวลาที่กำหนด (ภายในวันที่ 27 พฤศจิกายน 2560) รวมทั้ง ให้ ทส. และหน่วยงานที่เกี่ยวข้องร่วมกันพิจารณาแนวทางการประเมินผลตามเกณฑ์ตัวชี้วัดโดยกำหนดเป็นช่วง ๆ ทั้งระยะสั้น (3 เดือน) ระยะกลาง (6 เดือน) และระยะยาว (12 เดือน) เพื่อให้ทุกหน่วยงานที่เกี่ยวข้องสามารถปรับทิศทางการดำเนินงานให้สอดคล้องกับสถานการณ์ที่เกิดจริงได้ ตลอดจนพิจารณากำหนดให้ตัวชี้วัดของแผนปฏิบัติการฯ เป็นส่วนหนึ่งของตัวชี้วัดในการดำเนินงานของหน่วยงานที่เกี่ยวข้องด้วย เพื่อให้การดำเนินงานเกิดผลอย่างเป็นรูปธรรมมากขึ้น

 **สาระสำคัญของ** ร่างแผนปฏิบัติการฯ ปีงบประมาน พ.ศ. 2561 ได้ปรับแก้จากแผนปฏิบัติการฯ ปีงบประมาณ พ.ศ. 2559-2560 ซึ่งเป็นไปตามแนวทางที่ประชุมภาคีอนุสัญญา CITES ที่ 10.10 กำหนด ประกอบด้วย 5 หมวด ได้แก่ 1) การออกระเบียบและกฎหมาย 2) การบังคับใช้กฎหมายและความร่วมมือระหว่างหน่วยงานภายในประเทศ 3) ความร่วมมือด้านการบังคับใช้กฎหมายระหว่างประเทศและภูมิภาค

4) การประชาสัมพันธ์และการสร้างความตระหนักแก่สาธารณชน และ 5) การรายงาน

**22. เรื่อง ขออนุมัติกรอบการหารือสำหรับการประชุมคณะมนตรี คณะกรรมาธิการแม่น้ำโขง ครั้งที่ 24**

 คณะรัฐมนตรีมีมติอนุมัติและเห็นชอบตามที่กระทรวงทรัพยากรธรรมชาติและสิ่งแวดล้อม (ทส.) เสนอ ดังนี้

1. อนุมัติกรอบการหารือสำหรับการประชุมคณะมนตรี คณะกรรมาธิการแม่น้ำโขง ครั้งที่ 24
2. เห็นชอบให้คณะผู้แทนไทยหารือกับประเทศสมาชิกคณะกรรมาธิการแม่น้ำโขงตามประเด็นใน

กรอบการหารือสำหรับการประชุมคณะมนตรี คณะกรรมาธิการแม่น้ำโขง ครั้งที่ 24 เพื่อสนับสนุนให้การดำเนินงานและความร่วมมือเป็นไปตามพันธกรณีของความตกลงฯ

**สาระสำคัญของกรอบการหารือดังกล่าว** เกี่ยวกับการดำเนินงานและความร่วมมือของ

คณะกรรมาธิการแม่น้ำโขง ภายใต้พันธกรณีของความตกลงว่าด้วยความร่วมมือเพื่อการพัฒนาลุ่มน้ำโขงอย่างยั่งยืน พ.ศ. 2538 ในประเด็นที่สำคัญได้แก่

1. แผนการดำเนินงานประจำปี 2561
2. แผนยุทธศาสตร์การปรับตัวต่อการเปลี่ยนแปลงสภาพภูมิอากาศในลุ่มแม่น้ำโขงและแผนปฏิบัติ

การ (Mekong Adaptation Strategy and Action Plan : MASAP)

1. แผนกลยุทธ์การบริหารจัดการและการพัฒนาการประมงในระดับลุ่มน้ำ (Draft Proposal on

Basin wide Fisheries Management and Development Strategy : BFMS)

1. คำบรรยายลักษณะงาน (Job Description) และอำนาจหน้าที่ (Term of Reference) ของ

หัวหน้าเจ้าหน้าที่บริหาร สำนักงานเลขาธิการคณะกรรมาธิการแม่น้ำโขง

1. การเพิ่มพูนความร่วมมือกับประเทศคู่เจรจา (จีน-เมียนมา) หุ้นส่วนการพัฒนาและความร่วมมือ

ในภูมิภาค

1. ประเด็นอื่น ๆ ตามที่ประเทศสมาชิกเห็นชอบให้มีการหารือร่วมกัน (หากมี)

**23. เรื่อง ร่างกรอบความร่วมมือเชิงกลยุทธ์ระหว่างไทยกับองค์การพัฒนาอุตสาหกรรมแห่งสหประชาชาติ (UNIDO)**

 คณะรัฐมนตรีมีมติเห็นชอบและอนุมัติตามที่กระทรวงอุตสาหกรรม (อก.) เสนอ ดังนี้

1. เห็นชอบร่างกรอบความร่วมมือเชิงยุทธศาสตร์ระหว่างไทยกับองค์การพัฒนา

อุตสาหกรรมแห่งสหประชาชาติ (UNIDO) ทั้งนี้ หากมีความจำเป็นต้องแก้ไขปรับปรุงถ้อยคำของร่างกรอบความร่วมมือฯ ในส่วนที่มิใช่สาระสำคัญ เพื่อให้สอดคล้องกับผลประโยชน์และนโยบายของไทย ให้กระทรวงอุตสาหกรรมสามารถพิจารณาดำเนินการได้ โดยไม่ต้องนำเสนอคณะรัฐมนตรีเพื่อพิจารณาอีกครั้ง

1. อนุมัติให้รัฐมนตรีว่าการกระทรวงอุตสาหกรรม หรือผู้ที่ได้รับมอบหมายเป็นผู้ลงนามใน

ร่างกรอบความร่วมมือฯ ดังกล่าว

(ทั้งนี้ จะมีการลงนามในกรอบความร่วมมือฯ ดังกล่าว ในวันที่ 28 พฤศจิกายน 2560 ในการประชุมใหญ่สามัญ (General Conference : GC) สมัยที่ 17 ซึ่งจะจัดขึ้นระหว่างวันที่ 27 พฤศจิกายน – 1 ธันวาคม 2560 ณ

กรุงเวียนนา สาธารณรัฐออสเตรีย)

 **สาระสำคัญของร่างกรอบความร่วมมือเชิงยุทธศาสตร์ระหว่างไทยกับองค์การพัฒนาอุตสาหกรรมแห่งสหประชาชาติ (UNIDO) มีวัตถุประสงค์** เพื่อเป็นกรอบความร่วมมือในระยะ 4 ปี (พ.ศ. 2561 – 2564) ด้านอุตสาหกรรมระหว่างไทยกับ UNIDO โดยมีเจตนารมณ์ร่วมกันในการพัฒนาอุตสาหกรรมตามแนวทางของการพัฒนาอุตสาหกรรมที่ยั่งยืนและครอบคลุม (ISID) และเป้าหมายการพัฒนาที่ยั่งยืน (SDGs)

 **การดำเนินการ**

 **ดำเนินความร่วมมือในสาขาที่ดำนินการอยู่ในปัจจุบัน** อาทิ

1. การดำเนินการของความตกลงพหุภาคีด้านสิ่งแวดล้อม
2. ความร่วมมือทางวิชาการระหว่างประเทศกำลังพัฒนา โดยเฉพาะกัมพูชา ลาว

เมียนมา เวียนนาม

1. การจัดการสารเคมีอย่างเหมาะสม
2. การเติบโตทางเศรษฐกิจโดยการลดปริมาณคาร์บอนและส่งเสริมเทคโนโลยีการใช้

พลังงานสะอาด เป็นต้น

 **สร้างความร่วมมือเพิ่มเติม** โดยใช้กลไกความร่วมมือรูปแบบใหม่ในการให้คำปรึกษา

จากผู้เชี่ยวชาญของ UNIDO ในสาขาที่จะริเริ่มดำเนินการร่วมกัน ดังนี้

1. ความร่วมมือกับ สกรศ.
2. เทคโนโลยีแกนหลักใหม่ และ 10 อุตสาหกรรมเป้าหมาย
3. โรงงาน 4.0
4. การเสริมสร้างขีดความสามารถของวิสาหกิจขนาดกลางและขนาดย่อม (SMEs)
5. ฐานข้อมูลขนาดใหญ่
6. การแสวงหาโอกาสในการจัดตั้งสำนักงานส่งเสริมเทคโนโลยีและการลงทุน

(Investment and Technology Promotion Office : ITPO) ในประเทศไทย

 **ประโยชน์ที่จะได้รับ**

 1. ไทยและ UNIDO จะร่วมมือกันในการยกระดับโครงสร้างอุตสาหกรรมใน 10

อุตสาหกรรมเป้าหมายของไทย

 2. ไทยและ UNIDO จะเพิ่มความร่วมมือทางวิชาการระหว่างกัน ซึ่งสอดคล้องกับ

นโยบายอุตสาหกรรม 4.0 ภายใต้นโยบายไทยแลนด์ 4.0 ของรัฐบาล รวมทั้งจะพัฒนาความร่วมมือต่อไปกับ UNIDO ในการจัดตั้ง ITPO เพื่อสนับสนุนการลงทุนภายในพื้นที่ระเบียงเขตเศรษฐกิจภาคตะวันออก EEC

**24. เรื่อง การจัดทำความตกลงระหว่างไทยกับสหประชาชาติสำหรับการฝึกอบรมเชิงปฏิบัติการเพื่อสนับสนุนกระบวนการรายงานและประเมินผลสำหรับสิ่งแวดล้อมทางทะเลทั่วโลกรวมทั้งประเด็นด้านเศรษฐกิจสังคม (Regional Workshop to Support the Regular Process for the Global Reporting and Assessmentof the Marine Environment, Including Socioeconomic Aspects)**

 คณะรัฐมนตรีมีมติอนุมัติตามที่กระทรวงการต่างประเทศ (กต.) เสนอ ดังนี้

 1. อนุมัติให้จัดทำความตกลงระหว่างไทยกับสหประชาชาติในรูปแบบของหนังสือแลกเปลี่ยนสำหรับการฝึกอบรมเชิงปฏิบัติการเพื่อสนับสนุนกระบวนการรายงานและประเมินผลสำหรับสิ่งแวดล้อมทางทะเลทั่วโลกรวมทั้งประเด็นด้านเศรษฐกิจสังคม (Regional Workshop to Support the Regular Process for the Global Reporting and Assessment of the Marine Environment, Including Socioeconomic Aspects)

 2. อนุมัติให้นายวีรชัย พลาศรัย เอกอัครราชทูต ผู้แทนถาวรไทยประจำสหประชาชาติ ณ

นครนิวยอร์ก หรือผู้ที่ได้รับมอบหมายลงนามในหนังสือแลกเปลี่ยนฯ ของฝ่ายไทย พร้อมทั้งอนุมัติให้ กต. จัดทำหนังสือมอบอำนาจเต็ม (Full Powers)ให้แก่ผู้ลงนาม

 3. หากมีความจำเป็นจะต้องแก้ไขปรับปรุงหนังสือแลกเปลี่ยนฯ ในส่วนที่ไม่ใช่สาระสำคัญก่อนการลงนาม ให้ กต. สามารถดำเนินการได้โดยไม่ต้องนำเสนอคณะรัฐมนตรีพิจารณาอีกครั้ง

 ทั้งนี้ จะมีการลงนามในหนังสือแลกเปลี่ยนฯ ในวันที่ 24 พฤศจิกายน 2560 และการฝึกอบรมดังกล่าว จะจัดขึ้นระหว่างวันที่ 29-30 พฤศจิกายน 2560 ที่สำนักงาน UNESCO กรุงเทพมหานคร

 **สาระสำคัญของ**การร่วมมือกับสหประชาชาติในการจัดการฝึกอบรมดังกล่าวจะเป็นประโยชน์ต่อเจ้าหน้าที่ในสายงานด้านกฎหมายระหว่างประเทศและสิ่งแวดล้อมทางทะเลของไทยที่จะได้รับการถ่ายทอดองค์ความรู้ แลกเปลี่ยนประสบการณ์ และสร้างเครือข่ายกับผู้เชี่ยวชาญ ระหว่างประเทศจากประเทศต่าง ๆ ในภูมิภาคเอเชีย-แปซิฟิก ตลอดจนสะท้อนให้เห็นถึงความร่วมมืออันดีระหว่างไทยกับสหประชาชาติอันจะเชิดชูบทบาทและส่งเสริมภาพลักษณ์ของไทยในเวทีระหว่างประเทศ

 ทั้งนี้ ร่างหนังสือแลกเปลี่ยนสำหรับการฝึกอบรมฯ มีเนื้อหาสอดคล้องกับแนวปฏิบัติที่ผ่านมา

ของไทยในการจัดการฝึกอบรมและการประชุมระหว่างประเทศ ซึ่งสรุปได้ดังนี้

 1. **กำหนดการดำเนินงาน :** การฝึกอบรมฯ **จะจัดขึ้นระหว่างวันที่ 29-30 พฤศจิกายน 2560**

**ที่สำนักงาน UNESCO กรุงเทพมหานคร**โดยมีวัตถุประสงค์เพื่อส่งเสริมความรู้ความเข้าใจให้กับผู้แทนจากประเทศ ต่าง ๆ ในการจัดทำรายงานการประเมินสภาพมหาสมุทรทั่วโลกอย่างบูรณาการ (Global Integrated Marine Assessment) ตลอดจนเปิดโอกาสให้ผู้เข้าร่วมการฝึกอบรมฯ ได้เสนอความเห็นและแลกเปลี่ยนประสบการณ์ที่จะเป็นประโยชน์ต่อการกำหนดแนวทางการดำเนินงานของกระบวนการประเมินสถานะของสิ่งแวดล้อมทางทะเลทั่วโลก รอบที่ 2 ซึ่งมีกำหนดจัดทำให้แล้วเสร็จภายในปี ค.ศ. 2020

 2. **ความรับผิดชอบ : สหประชาชาติจะรับผิดชอบในการเตรียมหลักสูตรการฝึกอบรมฯ และเชิญผู้เข้าร่วมการฝึกอบรมจำนวนไม่เกิน 40 คน** ประกอบด้วย ผู้แทนจากประเทศไทยจำนวน 5 คน (เสนอชื่อโดยกรมทรัพยากรทางทะเลและชายฝั่ง จากประเทศอื่น ๆ ในภูมิภาคเอเชีย-แปซิฟิก เช่น สาธารณรัฐประชาชนจีน ญี่ปุ่น สาธารณรัฐเกาหลีประเทศสมาชิกอาเซียนและองค์การระหว่างประเทศที่เกี่ยวข้อง เช่น องค์การทางทะเลระดับภูมิภาคองค์การด้านการบริหารและจัดการด้านการประมงระดับภูมิภาค องค์การระหว่างรัฐบาลด้านวิทยาศาสตร์ทางทะเลในระดับภูมิภาค **รวมทั้งจะรับผิดชอบค่าใช้จ่ายที่เกี่ยวข้องกับการจัดการฝึกอบรมฯ ทั้งหมด**

 3. **เงื่อนไข :** รัฐบาลไทยจะให้เอกสิทธิ์และความคุ้มกันแก่ผู้แทนจากประเทศและองค์การ ต่าง ๆ ผู้บรรยายที่ได้รับเชิญจากสหประชาชาติ และพนักงานของสหประชาชนที่ปฏิบัติหน้าที่เกี่ยวเนื่องกับการฝึกอบรมฯ โดยจะให้เอกสิทธิ์และความคุ้มกัน เท่าที่กำหนดไว้ในอนุสัญญาว่าด้วยเอกสิทธิ์และความคุ้มกันของสหประชาชาติที่ได้รับรองโดยสหประชาชาติเมื่อวันที่ 13 กุมภาพันธ์ ค.ศ. 1946 ซึ่งไทยมีพระราชบัญญัติคุ้มครองการดำเนินงานของสหประชาชาติและทบวงการชำนาญพิเศษในประเทศไทย พ.ศ. 2504 เป็นกฎหมายรองรับอยู่แล้ว

|  |
| --- |
| **แต่งตั้ง** |

**25. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับทรงคุณวุฒิ (กระทรวงสาธารณสุข)**

 คณะรัฐมนตรีมีมติอนุมัติตามที่กระทรวงสาธารณสุขเสนอแต่งตั้ง **นายประพนธ์ อางตระกูล** รองเลขาธิการคณะกรรมการอาหารและยา สำนักงานคณะกรรมการอาหารและยา ให้ดำรงตำแหน่ง ผู้ทรงคุณวุฒิด้านความปลอดภัยและประสิทธิผลของผลิตภัณฑ์และการใช้ผลิตภัณฑ์ด้านสาธารณสุข (นักวิชาการอาหารและยาทรงคุณวุฒิ) สำนักงานคณะกรรมการอาหารและยา กระทรวงสาธารณสุข ตั้งแต่วันที่ 25 พฤษภาคม 2560 ซึ่งเป็นวันที่มีคุณสมบัติครบถ้วนสมบูรณ์ ทั้งนี้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป

**26. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับทรงคุณวุฒิ (กระทรวงสาธารณสุข)**

 คณะรัฐมนตรีมีมติอนุมัติตามที่กระทรวงสาธารณสุขเสนอแต่งตั้ง **นายอรรถพล ชีพสัตยากร** ผู้อำนวยการสำนักงานป้องกันควบคุมโรคที่ 4 จังหวัดราชบุรี (ผู้อำนวยการเฉพาะด้าน (แพทย์) ระดับสูง) กรมควบคุมโรค ให้ดำรงตำแหน่ง นายแพทย์ทรงคุณวุฒิ (ด้านเวชกรรมป้องกัน สาขาโรคจากการประกอบอาชีพและสิ่งแวดล้อม) สำนักโรคจากการประกอบอาชีพและสิ่งแวดล้อม กรมควบคุมโรค กระทรวงสาธารณสุข ตั้งแต่วันที่ 16 กุมภาพันธ์ 2560 ซึ่งเป็นวันที่มีคุณสมบัติครบถ้วนสมบูรณ์ ทั้งนี้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้ง เป็นต้นไป

**27. เรื่อง การแต่งตั้งข้าราชการให้ดำรงตำแหน่งรองผู้อำนวยการสำนักข่าวกรองแห่งชาติ (นักบริหารสูง) (สำนักนายกรัฐมนตรี)**

 คณะรัฐมนตรีมีมติอนุมัติตามที่สำนักข่าวกรองแห่งชาติเสนอแต่งตั้ง **นายเกียรติศักดิ์ วรจิตรานนท์** ที่ปรึกษาด้านการพัฒนาระบบงานการข่าว (นักการข่าวทรงคุณวุฒิ) กลุ่มงานที่ปรึกษา สำนักข่าวกรองแห่งชาติ ให้ดำรงตำแหน่ง รองผู้อำนวยการสำนักข่าวกรองแห่งชาติ สำนักนายกรัฐมนตรี ตั้งแต่วันที่ 2 พฤศจิกายน 2560 ซึ่งเป็นวันที่มีคำสั่งให้รักษาราชการแทนในตำแหน่งดังกล่าว เพื่อทดแทนตำแหน่งที่ว่าง ทั้งนี้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป

**28. เรื่อง การแต่งตั้งข้าราชการให้ดำรงตำแหน่งประเภทบริหารระดับสูง (สำนักนายกรัฐมนตรี)**

 คณะรัฐมนตรีมีมติอนุมัติตามที่สำนักงาน ก.พ.ร. เสนอแต่งตั้ง **นางสาวสุนทรี สุภาสงวน** ผู้ช่วยเลขาธิการ ก.พ.ร. สำนักงาน ก.พ.ร. ให้ดำรงตำแหน่ง รองเลขาธิการ ก.พ.ร. สำนักงาน ก.พ.ร. สำนักนายกรัฐมนตรี ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป เพื่อทดแทนตำแหน่งที่ว่าง

**29. เรื่อง ให้กรรมการผู้ช่วยรัฐมนตรีคงอยู่ปฏิบัติหน้าที่อีกหนึ่งวาระ**

 คณะรัฐมนตรีมีมติเห็นชอบตามที่สำนักเลขาธิการนายกรัฐมนตรีเสนอให้กรรมการผู้ช่วยรัฐมนตรี ซึ่งครบวาระการดำรงตำแหน่ง 1 ปี ในเดือนพฤศจิกายน 2560 คงอยู่ปฏิบัติหน้าที่อีกหนึ่งวาระ จำนวน 2 ราย ดังนี้

 1. **นายธีระพงษ์ รอดประเสริฐ** ผู้ช่วยรัฐมนตรีประจำกระทรวงคมนาคม วันที่ครบ วาระ 10 พฤศจิกายน 2560

 2. **นายเกียรติชัย โสภาเสถียรพงศ์** ผู้ช่วยรัฐมนตรีประจำกระทรวงการคลัง วันที่ครบ วาระ 13 พฤศจิกายน 2560

**30. เรื่อง แต่งตั้งกรรมการผู้ทรงคุณวุฒิในคณะกรรมการสิ่งแวดล้อมแห่งชาติ**

 คณะรัฐมนตรีมีมติอนุมัติตามที่กระทรวงทรัพยากรธรรมชาติและสิ่งแวดล้อมเสนอแต่งตั้งกรรมการผู้ทรงคุณวุฒิในคณะกรรมการสิ่งแวดล้อมแห่งชาติ จำนวน 8 คน แทนกรรมการผู้ทรงคุณวุฒิเดิมที่ดำรงตำแหน่งครบวาระสามปี เมื่อวันที่ 22 กันยายน 2560 ดังนี้

 1. นายชัชชม อรรฆภิญญ์ กรรมการผู้ทรงคุณวุฒิด้านกฎหมายสิ่งแวดล้อม

 2. นายสุรศักดิ์ ฐานีพานิชสกุล กรรมการผู้ทรงคุณวุฒิด้านสาธารณสุขและสุขภาพ

 3. นายอนรรฆ พัฒนวิบูลย์ กรรมการผู้ทรงคุณวุฒิ (ภาคเอกชน) ด้านทรัพยากร

 ป่าไม้และนิเวศน์วิทยา

 4. นายอดิศร์ อิศรางกูร ณ อยุธยา กรรมการผู้ทรงคุณวุฒิ (ภาคเอกชน) ด้านเศรษฐศาสตร์ สิ่งแวดล้อม

 5. นางบรรณโศภิษฐ์ เมฆวิชัย กรรมการผู้ทรงคุณวุฒิ (ภาคเอกชน) ด้านอนุรักษ์ ศิลปกรรม/ภูมิสถาปัตย์และสิ่งแวดล้อมเมือง

 6. นายปานเทพ รัตนากร กรรมการผู้ทรงคุณวุฒิ (ภาคเอกชน) ด้านบริหารจัดการ ทรัพยากรธรรมชาติและสิ่งแวดล้อม

 7. นายธเรศ ศรีสถิตย์ กรรมการผู้ทรงคุณวุฒิด้านมลพิษสิ่งแวดล้อม

 8. นายเติมศักดิ์ สุขวิบูลย์ กรรมการผู้ทรงคุณวุฒิด้านสังคมและการมีส่วนร่วม

 ทั้งนี้ ตั้งแต่วันที่ 21 พฤศจิกายน 2560 เป็นต้นไป

**31. เรื่อง การแต่งตั้งกรรมการผู้ทรงคุณวุฒิในคณะกรรมการพัฒนาระบบราชการ (ด้านจิตวิทยาองค์การ)**

 คณะรัฐมนตรีมีมติอนุมัติตามที่สำนักงาน ก.พ.ร. เสนอแต่งตั้ง **นายรุ่งโรจน์ รังสิโยภาส** เป็นกรรมการผู้ทรงคุณวุฒิในคณะกรรมการพัฒนาระบบราชการ (ด้านจิตวิทยาองค์การ) แทนนายปิติ ตัณฑเกษม ที่ได้ลาออก

**32. เรื่อง การแต่งตั้งกรรมการในคณะกรรมการการบินพลเรือน**

 คณะรัฐมนตรีมีมติอนุมัติตามที่กระทรวงคมนาคมเสนอแต่งตั้งกรรมการในคณะกรรมการการบิน พลเรือน จำนวน 7 คน แทนกรรมการเดิมที่ดำรงตำแหน่งครบวาระสี่ปี เมื่อวันที่ 16 กันยายน 2560 ดังนี้ 1. นายธนาวัฒน์ สังข์ทอง 2. นายกงกฤช หิรัญกิจ 3. นายชัยศักดิ์ อังค์สุวรรณ 4. นายรุธิร์ พนมยงค์ 5. นายชาญวิทย์ อมตะมาทุชาติ 6. นายชูศักดิ์ ชื่นประโยชน์ 7. นายอนุสรณ์ แสงนิ่มนวล

**33. เรื่อง แต่งตั้งผู้แทนจากกองทัพอากาศเป็นกรรมการในคณะกรรมการกำกับสำนักงานการบินพลเรือนแห่งประเทศไทย**

 คณะรัฐมนตรีมีมติอนุมัติตามที่กระทรวงคมนาคมเสนอแต่งตั้ง **พลอากาศเอก ยรรยง คันธสร** ผู้แทนกองทัพอากาศ ให้ดำรงตำแหน่งกรรมการในคณะกรรมการกำกับสำนักงานการบินพลเรือนแห่งประเทศไทย แทน พลอากาศเอก ทวิเดนศ อังศุสิงห์ กรรมการเดิมที่ลาออกจากตำแหน่ง เมื่อวันที่ 1 ตุลาคม 2560 เนื่องจากเกษียณอายุราชการ ทั้งนี้ ตั้งแต่วันที่ 21 พฤศจิกายน 2560 เป็นต้นไป

................